Irekia Eusko Jaurlaritza - Gobierno Vasco :: Europako Osasun Txartela doakoa da\nEuropako Osasun Txartela doakoa da\n<img src="https://www.irekia.euskadi.eus/uploads/cover_photos/53212/original/Tarjeta-sanitaria-europea.jpg" style="max-width:100%" alt="" />\nKontsumobidek gogorarazi egiten du Europako Osasun Txartela doakoa dela eta helbide honetan lor daitekeela, Gizarte Segurantzaren webgunea, formulario sinple bat bete ondoren. Beharrezkoa da Gizarte Segurantzaren zenbakia eskueran izatea eta gainerako datuak ohikoak dira.\nWebgune bat (tarjetasanitariaeuropeaonline.com) detektatu da, “Portal de Gestión e Información Rápida Online de la Tarjeta Sanitaria Europea (TSE) 2019” izenez aurkeztua, eta bere itxurak Europar Batasuneko webgune ofizialen antza handiegia du. Web-orri horrek 59 euro kobratzen ditu kudeaketa-tramiteengatik, baina informazio hori oso letra txikian idatzita ageri da orriaren oinean. Paragrafo horretan, tokiko administrazioek eskaera-mota desberdinak eskaintzen dituztela adierazi ondoren, esan egiten da, administrazio publikoan, EOT lortzeko kudeaketarako, erabiltzaileak ”beharrezko ezagutza izan behar duela, baita lekualdatzeko denbora librea ere kudeaketa eskatzen den ordutegian egiteko, eta tresna egokiak ere behar direla horretarako”. Hala, gomendatzen dutena da webgune hori bezalako kudeatzaile profesionalengana jotzea, eta une horretan ematen da tarifen informazioa. Errealitatea hauxe da, EOT Internet bidez lortzeko modua erraza dela.\nAdierazi dugun bezala, webgunearen itxuragatik, erabiltzaileak huts egin eta 59 euro ordaintzera behartuta ikusiko du bere burua, benetan erraza eta doakoa den tramite batengatik.\nKontsumoko Euskal Institutua – Kontsumobidek gomendio hau helarazten die hemendik gutxira Europatik bidaiatuko diren pertsonei: Europako Osasun Txartela eskuratzea, erraztu egiten dituelako tramiteak baita arreta medikua ere behar izango dutenean bidaian zehar. Adierazi dugun bezala, tramitea bide ofizial eta doakoetatik egitea gomendatzen dugu.\nTarjeta-sanitaria-europea.jpg 100 KB (jpg)\nErrezeta elektronikoak segurtasuna eta kalitatea ekarriko dizkio Osasun Sistemari


1512 - NAFARROA Amets Urratua (Ikaselkar)\n1512 - NAFARROA Amets Urratua\nEuskera (España) · Ikaselkar\nNafarroako Erresumaren azken egunetako historia kontatzen zaigu, arreta berezia jarriz 1512ko inbasioan eta ondoren etorri zen hamazortzi urteko gerra luzean.\nHistoria lehenengo pertsonan kontatzen digu garai hartako protagonista nagusietako batek, Joan Jatsu Azpilkueta nafar legitimistak, gerrako gorabehera eta gudu garrantzitsu guztiak bertatik bertara ezagutu zituen eta. Xabierko jaunaren semea zen eta bizi zelarik "Azpilkueta kapitaina" deitzen zioten guztiek, lagunek zein etsaiek.\nHemen agertzen diren pertsonaia gehienak eta funtsezko historia guztiak benetako gertaeretan oinarrituta daude.\nHala, Nafarroaren Konkistaren errealitateari "beste ikuspegi" batetik begiratzeko aukera zabaltzen zaigu.\nJoseba Asiron, Martintxo Altzueta


Uli, jinko-oilo eta har - Wikiteka\nUli, jinko-oilo eta har\n←Sathorra Laborarier Arnaut Abadia\nUli, jinko-oilo eta har Har ogi bihi jaleak→\n94Laborarier — Uli, jinko-oilo eta harArnaut Abadia\nHorra laborarien etsairik gaixtoenak. Etsai xeheak, banaka deus guti litezkenak. Bainan hanbat eta hanbat badira, mota guzietarik, nun hotz beroez eta erauntsi gaixtoez kanpo, ihizi ez deus horietarik heldu baitzaizko laborariari bere min guziak. Eta hirur etsai horietarik gaitzenak dira harrak.\nNorbeiti gogora jinen bide zaio, zertako ote emaiten ditugun elgarrekin solas berean, uli, jinko-oilo eta harrak. Ezen ez dute iduri berenaz elgarri hala atxikiak direla. Ez iduri: bainan hala baita izaitez. Harra ulitik edo jinko-oilotik heldu da, eta harretarik ateratzen dira uli eta jinko-oiloak. Nola hori? Huna. Jakingarri den gauza bat da hau. Uli eta jinko-oiloek arroltzeak erruten dituzte beren orduetan. Arroltze hetarik sortzen da, ez uli bat ez eta jinko-oilo bat, bainan bai zure eta ene baino gehiago uli edo jinko-oiloren egiterik ez duen har bat. Har hura, emeki emeki, batzuetan arte laburrez, handitzen ohi da beti itxura bera daukalarik beti har, ez hegalik ez eta bertze edo zoin arroltze errulearekilako itxurarik gabe. Bizkitartean har hartarik datorke uli edo jinko-oiloa, ez errutez, ez eta ere sortzez; bainan har hura bera da uli edo jinko-oilo bilakatzen. lkus dezagun xeheki gauza hau. Nihun ez dira hobeki ezagun Jinkoaren jakitate eta indar izari gabeak, ezen ez gauza ttipi eta ez deus horietan.\nLehenik bada uli edo jinko-oiloek erruten dituzte beren arroltzeak, bainan ez itsura, edo nun nahi. Ezen arroltze hetarik aterako den har ilauna, sortu bezain laster hil liteke, baldin ez balu han berean hatzemaiten haren sabelari doakon hazkurria. Hazkurri hura ez dio amak emanen ahora, bertze asko umek ukaiten duten bezala. Errunez geroz, ez uli ez eta jinko-oiloek ez ohi dute beren arroltzeez artarik hartzen. Bertze alde, gutiz gehienek hilak ere dira umeak arroltzetik atera gabetarik. Eta bizkitartean har hori ezin ditake edo zer janez bizi. Zonbat ere baita uli edo jinko-oilo mota, hanbat ere hazkurri mota dute hetarik atera harrek. Badira harrak aza janez bizi direnak, badira bizi direnak arbi janez; orok ezagutzen ditutzue batzu eta bertzeak. Badira gasnako harrak, badira haragikoak, eta bihikoak; badira gerezikoak eta badira sagarrekoak. Hitz batez, zenbat ere baita landare, edo frutu, edo haragi, -edo jateko mota, hanbat ere da har mota.\nEman bazindeza orai azako harra arbian, edo arbikoa azan, gasnakoa haragian, edo haragikoa gasnan, eta orobat hertze guziez, har horiek, beren gogorako ez duten hazkurri horri, lotu baino lehen, utziko dituzte beren buruak goseak hiltzera. Hauxe da orai gauza guziz miragarria. Uli eta jinko-oilo bakotxa, Jinkoak emanikako asmu batek ekartzen du bere arroltzeen errutera hetarik atera behar diren harrek beren hazkurria hatzemanen duten lekuan. Umeak aza jale dituzten jinko-oiloak errunen ditu bere arroltzeak aza ostoan, bihi jale dituenak bihian, eta bertze guziek orobat, zoinek bere hazkurriari buruz. Nahiz jinko-oiloek ez dakiten zeren beharra duketen heien umeek; ez dakite umerik ukanen dutenez ere. Nundik dakikete? Ez dituzte behinere ikusi eta nehork ez deie holakorik irakatsi.\nNonbeit hor liteke oraino baldin jinko-oiloa bere arroltzeak emaiten dituen gauzetarik janez bizi balitz. Bainan ez. Jinko-oiloak, irauten dituen egun laburretan, bere hazkurri apurra biltzen du Iili edo loreetan, eta ez aza osto edo bertze zerbeit holakotan. Sobera jaun edo andere handi da hortako. Bera lorez lore, hautaka ibili ondoan, joanen da haragi ustelean arroltzen errutera. Zer itxura gabeko gauza! Egia halere.\nBeraz amaren asmu horri esker, arroltzetik ateratzean, harrak askiko du den Iekuan ausikitzea here hazkurriaren hatzemaiteko. Eta hitz dautzut lotzen zaiola indar guziez. Ezen harra jale handi da. Goizetik arrats, arratsetik goiz, ez da jatetik gelditzen. Jan eta jan, sabela bete eta huts, bi lanak batean, ahamen baten egiteko artea galdu-gabetarik ari da, hartarik atera behar duen uli edo jinko-oiloaren gorputz guzia hartu artean. Ezen bai uli bai jinko-oiloak lehen egunean behinere izanen diren bezain handi dira. lkusi badituzu uli ttipiak eta jinko-oilo ttipiak, ez uste ukan umeak direla eta gatu ttipiak bezala banditzekoak. Mota ttipi batzuetarik dira hek. Ttipi sortu eta ttipi hilen dira.\nHarrari dago heraz handitzea, arroltzetik abiatu eta, errulearen heineradino. Izari hortara heltzeko, ez dute har guziek orobat denbora behar. Badira lan hortan emaiten dituztenak hirur urteetaradino. Bertze batzuek lan bera egiten dute zonbeit astez, edo ere zonbeit egunez. Hortik heldu da anitz emendatzen baitira. Jan duenean aski, egin duenean aski gorputz, huna nun harra emaiten den bere beteko kusku baten barnean. Kusku hura egiten dute asko harrek beren sabeletik ateratzen duten hari batekin, sare baten pare; bainan hain xehe, hain tinki, hain azkar nun ez baita nihundik ezagun barnean den ihizia, eta sare haren urratzeko indar egin behar baita. Bertze batzu itzulikatzen ohi dira osto baten barnean, eta hunen hegalak elgarri lotzen dituzte ahotik darioten gozo batekin. Erran zindezake ilar bihia lekaren barnean. Badira errautsarekin egiten dutenak kusku hori, ahoko gozoan aratuz erautsa. Badira ere, kuskurik egin gabe, lurpean sartu eta, han daudenak.\nArbolen barnean bizi direnek, egur janez, badute beren alagia, behar duten gordegia, bertze lanik egin gabetarik. Barna joanak badira arbolaren mamian, heldu dira axalaren ondora bainan kanpora agertu gabetarik. Ezen harrak etsai gaixtoak badira, badituzte ere etsai gaixtoak, begia emeki dabiltzanak heien ondotik. Jatetik gelditu eta, beren kuskuan edo gordegian badaute harrak, iduri lo. Ditzagun utz daudela. Bertze aldian ikusiko dugu ez direla egiazki lo, eta harra gorde zen lekutik ikusiko dugu ateratzen uli edo jinko-oiloa.\nDezagun ikus orai zer ari ote den harra here kuskuaren barnean. Orok dakiten gauza da kusku hartan har sartu eta, handik jinko-oilo edo uli ateratzen dela errulearen itxurala. Nola aldatzen ote den batetik bertzera, eta nola ateratzen bere saretik, jakingarri liteke. Bainan nork daki hori, kuskuaren barnean gordea dagoelarik denaz geroz harra jinko-oilo bilakatzen? Badira bizkitartean gizon deinutsuak gauza hori ongi dakitenak, eta hek erakutsi bideaz, bakotxak bere begiz ikus dezake egia diotela. Huna bada nola. Jakiteko da lehenik nola mota bakotxeko harrer, agerian daudeno, ara berak ikusten baiteiezkitegu, orobat ari direla ere kuskuan gordeak daudelarik. Dakienak beraz nola ari den eta nola dabilan hetarik bat, badaki ere nola dabiltzan eta nola diren ari mota bereko bertze guziak.\nHuna orai ezagutza hortara heltzeko bidea. Harrak burua kuskuan gorde duenetik zenbeit egunen buran, urratzen baduzu haren kuskua, ikusteko zertan den edo zer ari, erran dezakezu mota hartako har guziak orobat direla eta hein berean. Geroxago urra ezazu bertze kusku bat, eta orobat egin bertze zonbeiti, noizetik noizera, ihizia kuskuan dagoeno, bola hadakikezue, xehe eta xuxen, nola harrak bilakatzen ohi diren jinko-oilo. Huna bada, gauzak xeheki ikertuz, zertsu duten íkusi aipu ditugun gizon deinutsu eta jakintsunek.\nKuskuan sartu eta egun laburrik barnean, harrari gogortzen ohi zaio larrua, zimurtzen, eta gero erdiratzen bai bizkarrean, bai sabelpean, bai bi sahetsetan. Emeki emeki harrak larru edo zakar hura jauz arazten du, eta bere kuskuaren xoko batetarat arrimatzen. lkusgarri da orduan gelditzen den ihizia; xuri xuria, berina garbi batek bezala, argia alde batetik bertze ageri duela; ez da gehiago har, gutiago oraino da jinko-oilo. Zonbeit egunen buruan abiatzen zaizko agertzen errulearen, eman dezagun jinko-oiloaren, itxura guziak; hegalak, zangoak, burua bere begi gogor eta adar mehekin. Egun laburrez batzu eta bertzeak, behar duten izariradino handituak dira; bainan oro gorputzari hertsiki lotuak daude. Erran zindezake haurtto bat bere amak arta handirekin troxaturik emana.\nOrai kanpoa nahi luke jinko-oiloak, airea eta iguzkia, bere apaimendura ederraren erakusteko. Bainan nola aterako da bere kuskutik? Balitu oraino har bezala zituen hortz azkarrak, balu orduan zuen buruko estalgi gogorra. Bainan ez; horiek oro galdu ditu bere larruarekin. Berak egin presondegian hil bebar ote du bada ihizi eder horrek? Ez, Jinkoak ez du hein hortaratu, xedera heltzearekin galuztekotan. Eman dio Jinko-oiloari zertaz hauts bere sarea. Zer ote? Nork erran lezaukat hori? Aitor dut niri ja ez zitzautala holakorik gororatuko.\nBegiekin urratzen ohi du Jinko-oiloak bere kuskua, ezen begiak berina bezain gogorrak ditu, eta legun eta biribil izaiteko orde, ezkainka hautsiak. Jin zaioenean bada kanporat ateratzeko ordua, jinko-oiloak bere begiekin zarra-zarra, hausten du lehenik bere sareko piru bat, gero bertze bat, azkenekotz aski, buruaren kanporat emaiteko. Burua doan xilotik badoake gorputz guzia eta horra nun duzun, gutieneko ustean, jinko-oiloa airean, arinik, alegerarik, eta ederrik.\nOrai, xuhur bazira, hatzeman czazu úta hil. Zer, hil dezadan ihizi bat hoin ederra? Bai hil, eta berehala halere. lhizietan, jendeetan bezala, ederra eta ona biga dira. Eta egia baizik ez da jinko-oiloa eder bezain gaixto dela. Bainan zer kalte egin dezake jinko-ailoa bezalako ihizi ilaun batek? Aitor dut, deus handirik ez, jinko-oilo deno. Aste bat iraunen du, ardura gutiago, gorenetik joanen da bi astetara. Lore baten edo bien gozoak haz dezake. Bainan arte hortan erruten ditu arroltzeak. Ez biga edo hirur, bainan ehunka; eta zonbeitek miletaradino eta gehiago. Arroltze hetarik bakotxa emanen du umeak behar duen alagian, eta makurrez kanpo, jinko-oiloaren arroltzetik aterako da har bat, har jale handi, ezin ase bat, zure landareen erro, osto, lore fruitu eta zura bera, gogorra izana gatik, janen dituen harra.\nHil bada, hil jinko-oiloa; hatzeman errex da kuskutik ateratzean, oraino hegalak gogor ditu orduan, bai eta ere arroltzeen erruten ari denean, zeren orduan osoki bere lanari baitago. Bainan bi arte labur horier kanpo, itzala bezain iheskor da jinko-oiloa. Zer egin hada etsai horren osoki nausitzerat ez uzteko? Hil harrak hatzeman errexak dira. Hil beraz hatzeman har guziak. Leher zangoez, lot eskuez beldurrik gabe. Harra hilez, hilen duzu hartarik atera liteken jinko-oilo errule handia, laster bazter guziak harrez bete litzakena, eta laboraria gosez hil araz baldin ez balitu hunek bere alde xori har eta jinko-oilo jaleak!\nOrrialdearen azken aldaketa: 26 abuztua 2019, 13:10.


Bruesak bulegoa ireki du herrian\nAmagoia Lasagabaster 2004-09-03 15:29 Aretxabaleta Bruesa enpresa sustatzaileak bulegoa ireki du Aretxabaletan.\nGoiatz Arana 2004-09-02 18:59 Aretxabaleta Spinning-a eta banakako entrenamendua dira berrikuntzak. Jarduera guztiak hilaren 13an jarriko dira abian, eta izena emateko epea zabalik dago jada.\nArantzazura erromesaldia egingo dute astelehenean\nMirari Altube 2004-09-02 14:16 Aretxabaleta Erromesaldia egingo dute aretxabaletarrek Arantzazura astelehenean, irailak 6. Batzuk oinez eta beste batzuk autobusetan eta autoetan joango dira.\nMirari Altube 2004-08-30 14:52 Aretxabaleta Egun beroak tokatu zitzaizkien Andramaixetara etorri ziren herritarrei, eta jai giroa ere egunetik egunera joan zen berotzen. Egunez egindako ekintzetan jende askok hartu zuen parte, eta gaueko ekitaldi batzuetara ere herritarrak gogoz hurreratu ziren.\nMirari Altube 2004-07-22 15:10 Aretxabaleta Herritarrek oporrak hartu eta kanpora joan aurretik banatuko du Kultura Sailak Andramaixetako egitaraua. Berrikuntza askorik ez dugu izango jaietan, baina jai giroa, umorea eta zer ikusia ez dira faltako abuztuaren 14tik 17ra.\nU. Agirre 2004-07-20 18:19 Aretxabaleta Arizmendi Ikastolako ikaslea da Mikel Barrenetxea aretxabaletarra. Joan den ekainaren 19an Batxilergoko Aparteko Saria lortzeko froga egin zuen Gasteizen eta emaitza bikaina lortu zuen. Unibertsitatean ikasketak egiteko beka bat eta atzerrian hilabetez ingelesa ikasteko bidaia jaso ditu sari gisa.\nAntolatzaileak pozik EPEH astearekin\nMirari Altube 2004-07-19 19:41 Aretxabaleta Azken urteotan legez, euskal presoak Euskal Herrira astea egin du Aretxabaletako plataformak. Joan zen aste guztian egon ziren ekitaldiak, eta egunik nagusiena zapatua izan zen. Ekitaldi batzuetan gehiagok eta beste batzuetan gutxiagok hartu dute parte, baina antolatzaileak pozik daude emaitzarekin.\nZine emanaldia atzeratuta\nMirari Altube 2004-07-16 13:15 Aretxabaleta Martitzenean, uztailak 13, hasi behar zen Kultura Saila filmak ematen Herriko plazan. Ezin izan zuten, ordea, arazoak izan dituztelako pantaila kokatzeko. Hurrengo egubakoitzean, uztailak 23, hasiko dira, eta egubakoitzetan bakarrik emango dituzte.\nEtxebizitzak egingo dituzte errekaren beste aldean, 428 guztira\nMirari Altube 2004-07-15 13:13 Aretxabaleta Kirol etxe inguruan hasi eta Lausitta kalera bitartean, hau da, errekaren beste aldean etxebizitzak egingo ditu Bruesa enpresa sustatzaileak laster; 428 hain zuzen. Hala onartu zuen udalbatzak osoko bilkuran aldeko 11 boto jasota.\nEudelek adostutako igoera onartu du Udalak langileendako\nMirari Altube 2004-07-14 19:18 Aretxabaleta Udal langileen lan hitzarmena eztabaidatu zuen udalbatzak asteleheneko osoko bilkuran. Eudelek CCOO sindikatuarekin adostutako proposamena bozkatu zuten, hau da, %3,2ko igoera, eta onartu egin zuten aldeko zortzi boto jasota.\nEuskal Presoak Euskal Herrira astea\nAmagoia Lasagabaster 2004-07-07 15:12 Aretxabaleta Aretxabaletako Euskal Presoak Euskal Herrira plataformak ekitaldiz betetako egitaraua gertatu dute. Uztailaren 12tik 18ra bitartean egingo dute aurtengo Euskal Presoak Euskal Herrira astea.\nUdal etxebizitza politikaren gaineko hitzaldia\nI.A. 2004-07-07 14:44 Aretxabaleta Fernando Hevia Aralarkideak eta Laudioko udal arkitektoak emango du hitzaldia. Joxanjel Antxia Aralarreko zinegotziak ere hartuko du parte.\nSentimendu eta gorputz espresioa lantzeko ikastaroa antolatu dute\nLeire Kortabarria 2004-07-07 14:40 Aretxabaleta Atera barruan daukazun haurra izeneko ikastaroa antolatu du Gozatu ekimenak uztailaren 14rako eta 28rako. Helburua da sentimendu eta gorputz espresioa lantzea, jolasen bidez. 18 urtetik gorakoei dago zuzenduta dago ekimen hori.\nMirari Altube 2004-06-30 17:53 Aretxabaleta Argia Dantzari Taldeak Pas de Basque ikuskizuna eskainiko die aretxabaletarrei zapatuan, uztailak 3, kirol etxean. Juan Antonio Urbeltzek zuzentzen duen taldeak 2002an aurkeztu zuen lehen aldiz ikuskizuna, eta geroztik euskal dantzen ikuskizun berritua han eta hemen dabil.\nMirari Altube 2004-06-25 13:22 Aretxabaleta Aurten, iaz bezala, Debarroko Pilota Txapelketako finalean izango dira Errasti anaiak. Bergarako Muguruza eta Gutierrez izango dituzte aurrez aurre. Eskoriatzan jokatuko dute, bihar, ekainak 26, 17:00etan hasita.\nMirari Altube 2004-06-23 17:55 Aretxabaleta Gaur, ekainak 23, egin dute etxebizitza sozialak banatzeko zozketa. 20 egingo dituzte Tubos lantegi alboan, baina horietatik 18 eman dituzte. Eusko Jaurlaritzako Etxebizitza eta Gizarte Gaietarako sailburu Javier Madrazok hartu du parte ekitaldian.\nAgur esan diete ikasleek agustindar elkarteko mojei\nMirari Altube 2004-06-18 14:40 Aretxabaleta Atzo, ekainak 17, egin zuten Santa Rita ikastetxean ikasturte bukaerako festa. Aurten, baina, ikasturteari ezezik, Santa Rita egoitzari eta agustindar elkarteko mojei ere agur esan zieten. Izan ere, datorren kurtsoan mojek ez dute eskolarik emango.\nAmagoia Lasagabaster 2004-06-15 14:44 Aretxabaleta Eusko Jaurlaritzak 20 etxebizitza sozial egingo ditu gaur egun Kaminerokua baserria dagoen lekuan, Bedarretako San Migel auzoan. Lanak noiz hasiko diren oraindik zehazteko dago. Edonola ere, etxebizitza horiek ekainaren 23an zozketatuko dituzte, 12:00etan, udaletxeko ganbaran.\nIa 400 lagunek esku hartu zuen Murrukixoren mendi martxan\nMaria Agirre 2004-06-14 11:25 Aretxabaleta Eguraldi bikaina eta parte hartze handia izan ziren atzo Murrukixo taldeak antolatutako mendi martxan. Finkatutako ibilaldia egiteko nahiko denbora bazen ere, lagun bat 10:30etarako Herriko Plazan zen, dutxatuta eta guzti.\nDualia Makina-Erremintaren azokan\nA. Leibar 2004-06-11 15:35 Aretxabaleta BECen dagoen Makina-Erremintaren azokan Debagoieneko hainbat enpresa parte hartu dute. Tartean da Aretxabaletako Dualia enpresa. Atzo, hilak 10, Gipuzkoako Diputatu Nagusiak, Joxe Joan Gonzalez de Txabarrik Dualiako standa bisitatu zuen, Diputazioko beste hainbat kargurekin batera. Gipuzkoako Diputazioa Dualiaren bezero da.\n‹‹ Aurrekoak 1 2 3 4 ... 292 293 294 295 296 297 298 299 300 301 302 Hurrengoak ››\nJ.J. Irure Mitarte kalea 15\nJ. Sanchez iturgintza


Nekazarien Eguna Leitzan\nAtekabeltz eta Torrea, Leitzaldea Leitza | Ospakizunak\nLarunbatean bukatuko da Torrean eginen duten bazkarirako txartelak hartzeko epea Maiatzaren 15ean, San Isidro eguna dela eta, Nekazarien Eguna antolatu du Bertatik Bertara dinamikak Leitzan, Udalaren laguntzarekin. Datorren asteazkenean 11:30ean mahai-ingurua eginen dute Atekabeltz herrigunean, Nola duindu baserritarraren lana goi-buruarekin. Panpi Saint Marie (ELB), Mirian Otxotorena (Etxalde) eta Imanol Karrera (LAB) gonbidatu dituzte gaiari buruz hitz egiteko. Ondoren 14:00etan bazkaria eginen dute Torrea Tabernan. Izena emateko epea maiatzaren 11n bukatuko da.\nNekazarien Eguna Leitzan Atekabeltz eta Torrea\nLarunbatean bukatuko da Torrean eginen duten bazkarirako txartelak hartzeko epea\nMaiatzaren 15ean, San Isidro eguna dela eta, Nekazarien Eguna antolatu du Bertatik Bertara dinamikak Leitzan, Udalaren laguntzarekin. Datorren asteazkenean 11:30ean mahai-ingurua eginen dute Atekabeltz herrigunean, Nola duindu baserritarraren lana goi-buruarekin. Panpi Saint Marie (ELB), Mirian Otxotorena (Etxalde) eta Imanol Karrera (LAB) gonbidatu dituzte gaiari buruz hitz egiteko. Ondoren 14:00etan bazkaria eginen dute Torrea Tabernan. Izena emateko epea maiatzaren 11n bukatuko da.


Amaituta 05|06|20 • 05|09|18\nErakusketak surrealismoko ia ehun artistak egindako hirurehun eta berrogeita hamar pieza baino gehiago jartzen ditu ikusgai. Izan ere, surrealismoa XX. mendeko sorkuntza mugimendurik nagusienetakoa izan zen.\nErakusketako aurkikuntza eta lanen ikuspegi estetikoarekin batera, taldearen mentalitatetik bertatik mugimenduaren planteamendu teorikoetara hurbiltzeko aukera dago, zenbait atalen bitartez artista hauei interesatu zitzaizkien gai nagusiak jorratzen dira eta. Era berean, interes bereziz erakusten du zein izan zen gerra arteko Pariseko testuinguru artistiko eta intelektuala, hau da, surrealismoaren garai gorena. Hiria da erakusketa osatzen duten lanen arteko lotura, izan ere, lan horiek Frantziako hiriburuan inspiratu ziren edo bertan sortu, erakutsi edo bildu ziren.\nParis eta Surrealistak erakusketa hirurehun eta berrogeita hamar pieza baino gehiagoz dago osatuta, tartean daudela margoak, eskulturak, argazkiak, aurkitutako objektuak, collageak, antzinako artea, arte herrikoi eta naifa, idatzitako dokumentuak eta soinu dokumentuak, pelikulak eta abar, denak ere, André Breton buru zuen mugimenduaren garapenerako oinarrizkoak ziren zenbait gairen inguruan egituratuta. Automatismoa, ametsa eta inkontzientea, izugarrikeria, zoria, zoramena edo teknika artistiko berriak dira gai horietako batzuk.\nLan sorta zabalak hasierako manifestuen izaera urratzailea erakusten dio publikoari, bai eta sortzaile eta diziplina artistikoen arteko loturak, garai hartako politikarekin zuten harreman zaila eta, mugimenduaren modernotasuna eta indarra agerian utziz, obra surrealista ugarik denboraren muga zehatzetatik at utzi duten aztarna ere.\nErakusketaren komisarioa eta arte kritikari ospetsua den Victoria Combalíak aukeratutako artisten artean (ia ehun, aitzindarietatik protagonistetara), Yves Tanguy, Francis Picabia, Man Ray, Victor Brauner, Roland Penrose, Giorgio de Chirico, Jean Arp, Óscar Domínguez, Alberto Giacometti, René Magritte, Dorothea Tanning, Remedios Varo, Lee Miller, Meret Oppenheim, Salvador Dalí, Marcel Duchamp, Max Ernst, Dora Maar eta Joan Miró daude.\nAurreko mendeko bigarren hamarkadaren amaieran, Lehen Mundu Gerraren hondamendien ostean, margolari, argazkilari, zinema zuzendari, idazle eta aktibista ugari Parisera joan zen. XIX. mendetik artearen hiriburutzat hartua izan den hiriak erakarrita, iraultza bisual eta ideologikoa katalizatzeko gai izan ziren.\nUne hartatik aurrera, hirurogeiko hamarkada oso aurrera joan arte, surrealisten mugimenduak sormen eferbeszentzia handia sortu zuen, eta eraldaketa izugarria, ez soilik irudien esparruan, ezpada ideien esparruan ere, urraketa moraletik konpromiso politiko iraultzailera. Erakusketak arreta berezia eskaintzen die surrealismoak bere harrera-hiriarekin zituen loturei, eta, zehatzago esateko, surrealistek Parisi buruz eman zuten ikuspuntuari. Eta hori, hiriko zenbait espazioren aldarrikapenaren bitartez: esate baterako, igarobideak, merkatu eta azokak, kafetegiak, zenbait monumentu publiko, argidun iragarkiak, zirkua edo kabaretak.\nKronologiari begiratuta, mugimenduak 1919an izan zuen hasiera, lehenengo obra surrealista izan zen Les Champs magnétiques argitaratu zenean. Lan hori idazketa automatikoaren esperimentua zen, eta Philippe Soupault eta André Bretonek, mugimenduaren ideologo nagusiak, eraman zuten aurrera. Mugimenduaren amaiera 1966an dago, Breton hil zen urtean. Baina surrealismoaren bizitasun eta eragin harrigarriak muga horietatik harago ere joan ziren, eta surrealista terminoa bera gure ohiko hizkeraren parte izatera heldu da, eta genero guztietako obra ugaritan antzeman daiteke surrealismoaren eragina: erakusketan Leonora Carringtonen Zaldia marrazkia ere badago, 1997koa.\nAbangoardiako beste mugimendu artistiko batzuetan ez bezala, surrealismoak ez zituen bere jomugak estilo jakin batean katalizatu: formari buruzko ezaugarrien gainetik, manifestazio artistiko ugari bildu zituen bere baitan, baina denak zeuden lotuta espiritu komun batez, pentsatu eta sentitzeko modu berri batez, artearen eta bizitzaren arteko erlazioa ulertzeko modu batez. Marxetik hasita eta Freudenganaino, Sadeko markesa ere tartean sartuta, surrealistek gauza ezohikoak, ustekabekoak, haurtzaroa, eldarnioa, sena, tabuak, imajinazioa, ametsen mundua... aztertu zuten; hau da, arrazoiaren barruan sartzen ez zen beste guztia. Surrealismoak indibiduoaren askapen osoa lortu nahi du, eta, Bretonen hitzetan, argi honek hiru bide baino ez ditu ezagutzen: poesia, askatasuna eta maitasuna.\nModu horretan, artistaren eta ikuslearen barrualdea esploratzeko metodo bezala, artista surrealistek teknika eta baliabide berriak asmatu zituzten: collagea, frottagea, idazketa automatikoa, hilotz dotoreak, objektu-poemak edo aurkitutako objektuak. Mugimenduak arreta handia jarri zuen argazkien eta zinemaren gainean, eta, hori dela eta, leku berezia dute erakusketan. Modu horretan, olio aipagarrien alboan, publikoak gutxitan ikusitako objektu, dokumentu, film, soinu eta formatu txiki eta ertaineko material ugari dago ikusgai erakusketan, gehienak bilduma partikularretatik eskuratutakoak.\nErakusketa hemeretzi esparruren inguruan dago egituratuta. Hasieran, protagonisten erretratuen galeria bat dago, gehienak Man Rayk ateratakoak, Talde bizitza delakoan bilduta. Ondoren, mugimenduaren Aurrekariak atalari eskainitako saila dator, eta, bertan, Goya, Piranesi, Moreau Bretónen lehenengo lilura artistikoa- eta De Chiricoren lanak daude (azken hori, Musa kezkagarriak margo metafisiko enblematikoarekin, 1925). Freuden ikerketetatik abiatuta aztertu ziren ametsaren aukera askatzaile eta sortzaileak, berriz, Roberto Matta, Francis Picabia, Yves Tanguy, Víctor Brauner eta Dalíren lanetan ikus daitezke. Miró, Masson eta Unica Zürnen obrek zenbait kontzeptu surrealista erakusten dute, esate baterako, Automatismoa deritzon kontzeptua, hau da, pentsamenduak adierazten duena, arrazoiaren, estetikaren edo moralaren beste edozein eraginetatik aparte. Beste kontzeptu horietako bat Zori objektiboa da, eta tresna eta gertakari erabakigarrien topaketa, itxuraz kasuala.\n1919an, Freudek Bitxikeria kezkagarria saiakera ospetsua idatzi zuen tresna edo egoera ezagunak testuinguru arraroetan elkartzean sortzen den larritasunari buruz-, eta gero, gai hori Magritte, Toyen, Óscar Domínguez eta Dorothea Tanningen lanetan presente egongo zen (azkenaren kasuan, 1943ko Gaueko serenatatxoa lanean). Miresgarria, ezkutukoa, mitologikoa eta zoramena gaien inguruko mirespena, besteak beste, Eugenio Granell, Óscar Domínguez (Ehiztaria, 1933), Matta, Magritte (Minotaureren azalerako proiektua, 1937) eta André Massonen lanetan ikus daiteke.\nBeldurgarri bikaina atalak Maruja Mallo eta Óscar Domínguezen marrazkiak eta Bellmerren argazkiak ditu, eta Itxuragabea Brassaïren argazkietan islatzen da. Argazki horiek, 1933an, Minotaure aldizkarian argitaratu zirenean, Dalík nahi gabeko eskultura izena eman zien.\nMan Rayren Beltza eta zuria (1926) ezaguna barne hartzen zuen Sorgina eta musa atalak garrantzia dauka erakusketa honetan, emakume artisten rola agerian jarri nahi baitu. Meret Oppenheim, Dorothea Tanning, Remedios Varo, Maruja Mallo, Leonora Carrington (Partridge andre defuntuaren erretratua, 1947), Toyen, Kay Sage, Valentine Hugo, Leonor Fini, Hielen Agar margolariek eta Dora Maar, Claude Cahun eta Lee Miller argazkilariek, denak emakumeak, modu aktiboan hartu zuten parte surrealisten taldearen jardueretan, baina euren lan asko ez ziren kontuan hartu laurogeiko hamarkadara heldu arte.\nEros surrealista delakoak oso irudi delikatuak ditu: esate baterako, Man Rayren Ingresen biolina (1924), eta askoz ere esplizituagoak diren beste zenbait. Begirada eta mozorroa, surrealismoaren ohiko gai bi, Tanguy, Remedios Varo, Dalí (Rapsodia modernoa. Zazpi arteak, 1957), Man Ray, Cahun eta Picabiaren lanetan agertzen dira. Beste atal batzuetan, surrealistei interesatu zitzaizkien beste zenbait gai agertzen dira: Artea eta konpromiso politikoa, Natura surrealista edo Paris surrealista, Brassaï, Lee Miller eta Cartier-Bressonen irudietan ikus daitezkeenak.\nBegirada surrealista. Erakusteko beste modu bat atalak erakusketa surrealista ezohiko eta, sarritan, probokatzaileei buruzko dokumentuak biltzen ditu, eta Bizitza aldatu. Tabuen kontra atalak, berriz, surrealistek ohikoaren kontra zuten borroka laburbiltzen du, Dalíren 1930eko Eskua-Kontzientziaren harrak mihisean.\nObjektu enigmatikoa atalean bildutako teknika artistiko berriek eta, batez ere, hilotz dotorearen teknikak modu kolektiboan egindako lanak dira: beste artista batek hasitako lanarekin jarraitzen da, hark lortutako emaitza ikusi gabe-, eta objektu mota guztiekiko pasio fetixistak objektu aurkituak, eraldatuak eta beste kultura batzuetatik ekarritakoak- erakusketako azken atalari zabaltzen diote bidea, non bildu baitira, besteak beste, Magritte, Tanguy (Egun motela, 1937), Joan Miró (Surrealismoaren Nazioarteko Erakusketarako Frisoa (superstizioa-sugea), 1947), Giacometti, Arp, Duchamp eta Dora Maarren (Izenbururik gabe, 1934) lanak, surrealistek metamorfosiarekiko zuten lilura erakusteko.\nAzkenik, surrealismoaren motibazioei buruzko begirada kaleidoskopikoa osatzeko, dokumentu sorta garrantzitsu bat -liburuak, katalogoak, aldizkariak, liburuxkak, panfletoak, gonbidapenak...- eta ikus-entzunezko sail bat dago, gogoratzeko zelan, 1925eko Manifestu kolektibo batean adierazi zen moduan, surrealismoa espiritua eta antzeko beste edozer guztiz askatzeko bitartekoa zela.\nLe chasseur (Ehiztaria), 1933\nOlioa mihisean, 61 x 50 cm


Kontra bai, osagarri ere bai | Kultura | Berria\nIzu Giroa, Pop Pilulak, Barnezine eta La Tourette fanzineetako kideak, Bilboko solasaldian. MARISOL RAMIREZ / ARGAZKI PRESS\n2015eko urtarrilak 17 - Bilbo\nLur azpikoa dagokie. Ofizialaren kategorian sartzen ez den kultura. Kontrakultura gisa ere izendatutakoa. Baina kontrak ez du aurka adierazten halabeharrez. Izan daiteke osagarri edo alternatibo. Nagusi den kulturatik kanpoko kultura, alegia. Esparru hori jaso, landu eta sortzen dute fanzineek. Bozgoragailua jartzen diote lurpekoari. Esparru zehatz batzuetatik kanpo ezagun ez badira ere, Euskal Herrian badira euskaraz egiten diren fanzineak ere. Horien guztien lana hedatzea izan zuen helburu Nontzeberri kultur atariak antolatutako solasaldiak. Izu Giroa, Pop Pilulak, Barnezine eta La Tourette fanzineetako kideak bildu zituen ostegunean, Bilboko Hika Ateneoan. Bat datoz denak: euskaraz produzitutako kontrakulturak ekarpena egiten dio euskal kulturari.\nEuskaraz egiten den fanzine beteranoena da Izu Giroa. Punk eta hardcore musika estiloak ditu ardatz, eta 23 zenbaki kaleratu ditu hamahiru urteko ibilbidean. Hasierako helburua fanzinea egiteko lantaldea osatzea bazen ere, ez da erronka erraza izan. «Munduko gauzarik errazena da fanzine bat egitea, baina zailena bigarren zenbakia argitaratzea»; hala dio Gotzon Hermosilla Izu Giroa fanzineko editore eta koordinatzaileak —BERRIAko kazetaria ere bada—. Borondatezko lana eskatzen du, eta asko nekatu egiten dira. Baina kolaborazioei esker lortu du aurrera egitea fanzineak, eta punk esparruan ezaguna eta estimatua da Izu Giroa, Hermosillaren arabera. Gozatu egiten du lanarekin: «Pasioa dugun gaien inguruan idazten dugu». Hark dioenez, tabernako solasaldiak papereratzen ditu.\nDuela bost urte hasi zen Iñigo Basaguren Hermosillarekin batera Izu Giroa editatzen. Baina Internet bidezko Barnezine fanzinearen sortzaile ere bada. 2014ko martxoan, paperetik sarera jauzi egiteko erabakia hartu, eta bloga sortu zuen Iker Perez de Albenizekin batera. Kultura lantzen dute, modu zabalean: «Ez diogu mugarik jartzen idazten dugunari. Euskaraz idazten dugu, baina ez dugu zertan euskal kulturari buruz aritu». Hain zuzen, hizkuntzak bultzatu zuen duela urtebete Julen Azpitarte Pop Pilulak fanzinea sortzera. «Nik neuk euskaraz gustura irakurriko nukeen zerbait egiteko gogoa nuen». Pop ikuspegia duen fanzinea da Azpitartek egiten duena. Musika, diseinua, literatura eta arkitektura gaiak lantzen ditu. Libre xamar. «Ez du egitura zehatzik; kolaboratzaile ezberdinak daude zenbaki bakoitzean, eta edozer egiteko askatasuna dugu». Hiru zenbaki kaleratu ditu orain arte.\nEuskal kulturaren osagarri\nHarrera ona dute euskarazko fanzineek, Hermosillaren arabera. Eta pasadizo gisa, AEBetako The Brief musika taldearekin bizi izandakoa ekarri du gogora. Izu Giroa-n taldeari eginiko elkarrizketaren kopia jarri zuten estatubatuarrek beren webgunean. «Elkarrizketa polonieraz eginda zegoela jarri zuten», adierazi du irri artean. Gozatzeko asmoz hasi zen kazetaria fanzinea egiten. Baina denbora-pasa gainditzen du egiten duten lanak. «Gerora konturatzen zara kulturaren esparruan toki bat betetzen ari zarela eta onuragarria dela».\nKontsumo kulturatik kanpo dauden esparruak lantzea beharrezkoa ikusten du Hermosillak. «Euskal kultura osasuntsua izateko beharrezkoa da kontrakultura bat egotea». Fanzineak, komikiak eta film laburrak aipatu ditu tartean. «Horien faltan, gerta liteke masa kulturarekin bat ez datozenak beste hizkuntza batzuetan egiten den kulturara pasatzea, euskarazko kulturak horrelako edukiak lantzen ez dituelako». Hermosillarekin bat egin du Azpitartek. Dioenez, munduko toki gehienetan dute fanzineak nor bere hizkuntzan irakurtzeko aukera. «Euskal kulturak edo euskal ekoizpenak duen ildo ofizialetik aldentzen diren kultur adierazpenak ere euskaraz egin daitezke». Eta horrek komunitatea sortzen duela dio Pop Pilulak-eko editoreak. Haututzat du Basagurenek hizkuntzarena: «Fanzinea euskaraz egitea hautua da. Era natural edo kontzienteago batean egin daitekeena. Baina hautua, finean».\nGaztelaniaz eta ingelesez abiatu zuten La Tourette fanzinea, duela urtebete. Euskal Herritik kanpo ikasketak egiten ari zirela hasi ziren proiektuarekin Ana Aldama eta Diego Grisales. Eta Euskal Herrira itzultzean modu naturalean hasi ziren euskaraz ere idazten. Hala adierazi du Grisalesek: «Lagunek egiten zituzten lanen erakusleihoa izatea nahi genuen». Arte eta sorkuntza lanak biltzen dituzte laukitan banatuta eta tolestuta dagoen orrialde bakarrean, eta kolaborazio bat du lauki bakoitzak.


Txakurrak oinutsik II - 27zapata | 27zapata\nHasiera » Info7 » Txakurrak oinutsik II\nTxakurrak oinutsik II\n(Info 7ko bigarren kontakizuna, aurrekoaren jarraipena. Idatzita behean eta hemen entzungai)\nKatua ekarri genuenean hasi zen dena. Etxean ordura arte genuen lasaitasuna apurtu zen nolabait.\nLagun batek deitu zigun esanez kalean aurkitu zuela katu ttiki bat eta negarrez eman zuela gaua eta hurrengo egunean ere leku berean zegoela eta ea hartu nahi genuen etxean. Baietz erabaki genuen. Batez ere, batez ere neskalagunak animatuta, bultzatuta. Bera katu artean hazia dalako eta itxuraz, etxean sumatzen zuen… zerbaiten falta…\nArraroak izan ziren katuarekin egindako hasierako egunak niretzat. Inoiz animaliekin bizi gabea izan eta ba hoixe, nik, katu bat izatea, panpina bat izatea bezalako zerbait izango zela uste nuen. Baina ustezko panpina beltz horrek, kaka egiten zuen, pixa, miauka eta atzamarkadak eman nonahi. Hasieran edozein lekutan: koltxoi, pasilo izkina, espero gabeko leku-baxterretan. Ikasi zuen, ikasi bazun azkenerako non egin behar zituen komuneko lanak. Hori bai, bere kakak behar bezela estaltzeko ez zen gai izan inoiz.\nHalere, zer nahi duzue ba esatea, une batzuetan lortu nuen katuari kariñoa hartzea. Etxera iritsi eta bera non egoten zen jakin nahi izaten nuen, zertan ari ote zen asmatu. Katua, beti hurbiltzen zitzaidan eta miazkatzen ninduen eta heltzen zidan galtzetatik eta nik urduri, ez nuen jakiten oso ondo zer egin, nola jokatu. Gero nahi izaten zuen nirekin ohean sartu edo nire lan mahaiaren gainean paper janean aritu edo nire izterretan etzanda lo goxoan iraun.\n(Gutxitan asmatzen nuen baina. Beti zegoen ustekabeko lekuan, beti pentsatu gabeko zerbait egiten. Eta urduri jartzen hasi nintzen.)\nGoizetan ohetik jaiki eta gelako atea zabaldu orduko hanka artean ibiltzen zitzaidan burua zezenek bezala mugitzen, izter gorputzekin laztanak bilatzen. Komunean ere gauzarik intimoenak egiten ari nintzelarik, alboan izaten nuen amodio eske.\nHaserretzekoa zen ordea. Beti emanean ari nintzen ni: janaria, edana, laztanak… Baina zer ematen zuen berak bueltan? Etxea garbitzen hasten nintzenetan ez zuen laguntzen, areago estorbatu egiten zuen. Bazkaria jartzen ari nintzenetan ere, uste duzue egiten zuela marru mihaua besterik? Zer egiten du katu batek jan, lo, eta mimoak eskatu baino? Ezer ez. Ez egiten hasita hortzak ere ez dituzte garbitzen. Eta garbi fama dutela! Pentsa! Ura ere ez zaie gustatzen…\nBaina hori, kontatzen ari naizen hori dena ez zen ezer gerora sumatzen hasi nintzenarekin. Adibidez. Ordenadorean katuari buruzko idazten nuenetan, katuari begiratu eta… niri begira aurkitzen nuen beti. Bazekien, ematen zun bazekiela zer ari nintzen idazten! Bere kontrako hitzak borratzen hasi nintzen badaezpada. Gure katua, ez baitzen katua bakarrik. Ezin zitekeen izan. Gure aurrean bai. Gure aurrean katua zen, baina pasillo ilunetik barrena ezkutatzen zenean, zer zen? Sukaldera sartu edo bere balde komunera heltzean zer zen katu hura? Zer bilakatzen zen?\nZergatik desagertzen ziren tarteka yogurrak frigorifikotik? Nolatan agertzen kutxarila zikinak bere baldean? Behin moztutako azkazalak aurkitu nituen sofaren ondoan… norenak ziren azkazal zati horiek? Katuarenak izan behar zuten. Nola moztu ditu katuak azkazalak berak bakarrik?\nAspaldian nengoen ohartuta. Etxetik irtetean, atea ixteko giltzak sarrailan sartzean, atea itxi bezain pronto, nik katua bistatik galdu bezain pronto, iruditzen zitzaidan beste zerbaitean bihurtzen zela katu izateari utzita.\nHorregatik pentsatu izan dut berarekin haserretu eta kolpe bat edo ostikada bat amorrazioz eman nionetan, egun batean, ez oso egun urruti batean, hizketan hasiko zitzaidala berari emandako minegatik kontuak eskatzen. Horregatik saiatzen nintzen beti katua ondo tratatzen, badaezpada ere.\nAzkenerako, magalean esertzen zitzaidanean, beldurrez, joateko eskatzen nion. Burua ezker eskuarekin laztandu ahala, berak, azkazalak iltzatzen zizkidan saihetsean. Eta ni ixo.\nHorietako batean gertatu zen. Orduantxe harrapatu nuen tranpa. Neskalagunak ez zidan ordura arte esaten nuenaren kasurik ere egiten, ez zidan egingo oraingoan ere. Baina katua magalean eduki eta lurrera salto egin zuen batean, pasillo luzetik barrena zihoala, garbi ikusi ahal izan nuen. Lau oinetan zihoan katuaren itzala pertsona batena zela, emakume batena itxuraz, ile eta gorputz silueta haiei erreperatuta.\nHarrapatu haut kabroia! Esan, eta salto egin nuen itzalaren gainera. Katuak orduan inoizko oihurik larrituena egin eta jauzi pare batean ihes egin zuen gure etxeko leihotik. 4. pisuan bizi ginen, baina leihotik ikusi ahal izan nuenaren arabera, katua onik atera zen jauzian. Eta nik ez dakizue zer deskantsu hartu nuen orduan. Baina barruan geratu zitzaidan zerbait, zerbait guztiz lasaitu ez ninduena… kalera ateratzeko ere beldur izango banintz bezala.\nHandik gutxira, oso gutxira, tinbrea jo zuen norbaitek…\nTxakurrak oinutsik III | 27zapata - [...] prestatutako ipuin misteriotsua. Hirugarren atala da honakoa. Lehenenegoa hau izan zen, bigarrena beste hau. Denak dauzkazue entzungai eta irakurgai.…


Senatariak | Espainiako Senatua\nXII LEGEGINTZALDIA 15 UZTAILA 2018\nSENATARIAK. ESTATUTUA, FUNTZIOAK, EKONOMIA-ARAUBIDEA ETA GIZARTE-BABESA\nAzken berrikuspena: 2018/05/08\nSenatariek zin egin edo Konstituzioa obedituko dutela promesa egin behar dute.\nSenatariek parlamentu demokratikoetako kideek izan ohi dituzten pribilegioak dituzte. Pribilejio horiek ez daude parlamentaria bera babestu edo laguntzera bideratuta, parte hartzen duten Ganberetako funtzioak osorik gauzatuko direla bermatzera baizik. Gainera, gainerako botereetatik bereizita daudela ziurtatzen dute.\nLehenik eta behin, bortxaezinak dira (Konstituzioaren 71.1. artikulua eta Senatuaren araudiko 21. artikulua). Beraz, ez dute erantzukizunik kargua betetzerakoan egindako idatzizko eta ahozko adierazpenengatik. Beste egoera batean erantzukizunen bat sor bazezakeen ere (irainengatik, kalumniengatik, ohorea erasotzeagatik...), hemen baztertuta gelditzen da. Horrekin ez dira parlamentariak egindako esku-hartzeen balizko ondorioetatik inhibitu nahi. Uste baita hitzaren askatasun zabalena hartu behar dela kontuan parlamentuak bere funtzioak garatu ditzan; batez ere, kritikoa eta kontrolatzailea. Erantzukizun eza absolutua (diskurtso eta adierazpen guztiak estaltzen ditu) eta betierekoa (aulkia utzitakoan ere mantentzen da) da. Baina Parlamentuko saioetan egindako esku-hartzeetara mugatzen da, ez da senatariak Parlamentuko ekintzetatik kanpo, zentzu hertsian, izan ditzakeen ekintzetara hedatzen.\nBestalde, bortxaezintasunak ez du eragozten Senatuko presidenteak diziplina-eskumenak gauzatzea. Horrela, hitz iraingarriak esan edo eztabaidak eteten dituen senataria ohartarazi dezake eta aretotik ere bota dezake.\nBigarrenik, senatariek immunitatea dute (Konstituzioaren 71.2. artikulua eta Senatuko araudiaren 22. artikulua) Pribilegio horri esker, senatariak ezin dira erruztatu edo prozesatu Ganberaren aldez aurreko baimenik gabe erregu-gutunaren bidez. Exijentzia horrekin senatariari egindako salaketaren atzean jazarpen politikorik ezkutatzen den egiaztatu nahi da. Senatuan esku-hartzea, beraz, ez da arazoa sakon epaitzea –balizko delitu bat egin izana–, legeen araberako arrazoiei ez diela obeditzen egiaztatzea baizik, justizia egitetik urrunduta. Xede horretarako prozedura bat jarraitzen da. Kaltetuak parte hartzen du eta dagokion erabakia isilean botatuta amaitzen da. Pribilegio hori ez da aplikatzen ageriko delitu bat denean, delituaren izaerak argi uzten baitu akusazioaren gaineko jatorria.\nGainera, senatariek foru berezia dute, Auzitegi Goreneko zigor-arloko aretoak soilik inputatu eta epaitu baititzake.\nSenatariek hauteskunde-legegintzan zehaztutako bateraezintasunak errespetatu behar dituzte. Xede horretarako, kargua hartzerakoan, aitorpen bat egin behar dute beren datuekin. Ondoren, Bateraezintasunen Batzordeak ezagutu eta jakinaraziko du. Bateraezintasunen bat egonez gero, kaltetuak aulkiaren eta bateraezintasuna zehazten duten baldintza edo postuaren artean aukeratu beharko du. Era berean, senatariek legealdian zehar bere egoeran izandako edozein aldaeraren berri emateko betebeharra dute. Aldi berean, diru-sarrerak eragiten dizkien edo eragin diezazkieketen jardueren aitorpena ere egin behar dute, baita dituzten ondasunena ere. Aitorpen horiek interesen erregistroan inskribatzen dira eta publikoak dira.\nInformazio gehiago: Interesen erregistroa, jarduerak, ondasunak eta errentak\nFuntzioen atalean, senatariek Ganberaren jardueretan duten parte-hartze garrantzitsua nabarmendu behar da. Horrela, zuzenketak eta beto-proposamenak aurkeztu diezazkiekete tramitatzen diren lege-proiektu eta -proposamenei. Gauza bera gertatzen da Estatuaren Aurrekontu Orokorraren lege-proiektuarekin ere, kreditua handitzea edo sarrerak gutxitzea dakartzaten aldaketei buruzko konstituzioaren mugak betetzea kanpo utzita. Lege-proposamenak ere egin ditzakete beste 24 senatariekin batera edo talde parlamentarioaren bidez. Horrek guztiak ez dio kalterik egingo ekimen horiek onartzeko edo ukatzeko botaketan parte-hartzeari. Kontrolari dagokionez, senatariek idatziz edo ahoz erantzuteko galderak eta interpelazioak aurkez ditzakete. Hamar senatarik edo talde parlamentario batek mozio bat aurkez dezakete Senatuak lege izaerarik ez duen testu bati buruzko iritzia eman dezan.\nEztabaidetan parte hartzeko aukera ugari daude, senatariak hitza eskatu eta eskuratu duenean parte hartu dezakeenaren printzipioa aplikatzen baita (Senatuko araudiaren 84.1. artikulua) eta presidenteak soilik eten dezake ohartarazteko edo gaira itzul dadin eskatzeko (Senatuko araudiaren 84.3. artikulua).\nSenatuko araudiaren agindu ugarik arautzen dituzte parte-hartzeko txandak eta eztabaidetako gertakariak. presidenteari dagokio eztabaidetan ordena mantentzea, eztabaidak zuzentzea eta, hala balegokio, Parlamentuko diziplina-neurriak aplikatzea, hala nola ohartaraztea (Senatuko araudiaren 101. artikulua) eta gaira itzultzeko eskatzea (Senatuko araudiaren 103. artikulua).\nSenatuko akordioak senatariak parte hartzen duten botazio bidez erabakitzen dira eta euren botoa pertsonala eta besterenezina da. Akordioak hartzeko, Ganberak araudiaren arabera egon behar du bilduta eta kide gehienak izan behar dute bertan (Konstituzioaren 79. artikulua eta Senatuko araudiaren 92. artikulua).\nBotaketak honelakoak izan daitezke:\nBaiespenaren bidezkoa, presidenteak hala eskatuta (Senatuko araudiaren 94. artikulua).\nArrunta, osoko bilkuran elektronikoki egiaztatzen dena (Senatuko araudiaren 95. artikulua).\nIzenduna, publikoa edo isilekoa izan daiteke; eta isilekoa, gainera, boto-txartelen edo bola zurien eta beltzen bidezkoa izan daiteke (Senatuko araudiaren 96. artikulutik 99. artikulura)\nBerdinketak hausteko arauak Senatuko araudiaren 100. artikuluan biltzen dira.\nEKONOMIA-ARAUBIDEA ETA GIZARTE-BABESA\nSenatarien ekonomia-araubidea eta gizarte-babesa honela laburbildu daiteke: Senatariak hau honakoa jasotzen dute:\ndiru-kopuru konstituzionala, bera da guztientzako;\nkargu bakoitzeko osagarri bat, funtzioaren arabera aldatzen dena (presidentea, presidenteordea, idazkaria, bozeramailea...);\nostatu- eta mantentze-gastuetarako kalte-ordaina, zergetatik libre daudena. Bitxikeria gisa, Madrilen hautatutakoek diru kopuru txikiagoa eskuratzen dute;\nedozein bitartekoren garraio-gastuen ordainketa (trena, hegazkina, autoa edo itsasontzia), gastu horiek kilometrajearengatik ordezten da norberaren ibilgailua erabiliz gero;\nderrigorrezko gizarte-aseguruen kotizazioen ordainketa eta, azkenik,\npentsio parlamentarioen araudian bildutako sariak eta parlamentario ohien aldeko sari ekonomikoak.


Balenciaga Museoa | Getariako zentroak arazo ekonomikoak ditu\nBalenciaga Museoa, ixteko arriskuan\nBisitari kopurua gutxitu ez den arren, erakundeen diru-laguntzen murrizketak direla eta, Museoak ez du eragiten dituen gastuei aurre egiteko gaitasunik.\nBalenciaga Museoak arazo ekonomikoak ditu\nBalenciaga Museoak arazo ekonomikoak ditu, Getariako zentroaren arduradunek adierazi dutenaren arabera. Bi urte dira Cristobal Balenciaga Museoa zabaldu zutela, eta diseinatzaileari eskainitako zentroak ezin die gastuei aurre egin. Hori dela eta, irailaren 26an Kultura Ministerioak, Sailak, Foru Aldundiak eta Udalak bilera egingo dute museoaren etorkizuna erabakitzeko.\nZentroak ez du bisitari kopurua gutxitu, 2012an 68.000 izan zituen eta uda honetan egunean 200 bisitari inguru izatea lortu du. Hala ere, erakundeen diru-laguntzen murrizketek Museoak eragiten dituen gastuak ordaintzeko gaitasunik ez izatea eragin dute. Gipuzkoako Aldundiak, Eusko Jaurlaritzak eta Espainiako Gobernuak ematen zizkioten diru-laguntzak % 15 eta 45 bitartean murriztu dituzte.\nHori dela eta, Eusko Jaurlaritzak bideragarritasun-txosten bat eskatu dio Museoaren zuzendaritzari. Hala eta guztiz ere, Exekutiboak eta Aldundiak Balenciaga proiektuak aurrera egitearen alde egingo dutela esan dute. "Aztertu beharreko gauzetako bat gastuen murrizketa da. Zuzendaritzari aukera guztiak aztertzeko eskatu diogu", adierazi du Joxean Muñoz Kultura sailburuordeak, ETBn. "Museoak biltzen duen Balenciagaren obra eta bilduma eta diseinatzaileak gure herrian eta nazioartean duen irudia ere oso garrantzitsuak dira", gaineratu du.


Toki Garapena eta Enplegua - Ayuntamiento Valle de Egüés | Eguesibarko Udala\nPortada » Toki Garapena eta Enplegua\nIdoya Remírez Alcalde\nAlorraren helburua ibarraren garapena bultzatzea da, bai ekonomian, bai gizarte arloan, betiere tokiko baliabideak indartuz eta lurraldeko eragile guztiak txertatuz:\nEkintzailetza sustatzea, ekintzailetza sustatzeko laguntzak kudeatzea, lokalen alokairua eta erosketa, kontratazioa, eta ekintzailetzaren aldeko ekimenak bultzatzea.\nEnplegua sustatzea, ibarrean lan-aukerak sustatuta.\nIbarrean kokaturiko merkataritza eta ostalaritza establezimenduen nahiz zerbitzuen sustapena egitea. Txikizkako merkataritza dinamizatu eta bultzatzea, eta elkarlanaren bidez, indartzea.\nTurismoari loturiko zerbitzuen garapena, ingurunea balorizatzeko eta zaintzeko eragilea baita.\nOrdenanza establecimientos actividades económicas\nOrdenanza comercio no sedentario\nRECOGIDA DATOS PROMOCIÓN COMERCIAL\nDiagnóstico socioeconómico 2015\n07/04/2022 LAGUNTZA LOKALAK\n07/04/2022 AUTOENPLEGURAKO LAGUNTZAK\n03/03/2020 Vivero de Empresas\nTokiko Agenda 21 udalerrietako plangintza estrategikorako prozesu bat da, garapena jasangarritasunerantz bideratzeko, hala ekonomian nola gizarte eta ingurumen arloetan. Helburuak udal agintarien eta udalerriko herritarren artean finkatzen dira.\nAgenda 21 ekimena Nazio Batuek Ingurumenaz eta Garapenaz Rio de Janeiron egindako konferentzian zehaztu zen (Brasil, 1992), mundu osoan hirietako bizimoduak ingurumenean sortzen duen eragina tokian-tokian murrizteko. Saioari “Lurraren Gailurra” esan zitzaion. Hasieran, ekimenari 173 herrialde atxiki zitzaizkion, eta handik bi urtera, Aalborg hirian (Danimarka)Aalborgeko Gutunasinatu zen, agiriak bildutako jarraibideak eta neurriak osatzeko.\nEguesibarko Udala Agenda 21 berritzeko lanak egiten ari da, gaur egun.\nEGUESIBARKO PLAN ESTRATEGIKOA\nEguesibarko Plan Estrategikoa Eguesibarko Udalaren borondatez sortu da, ahaleginak batzeko, Ibarraren etorkizuna pentsatu, planifikatu eta eraikitze aldera.\nPlanak toki garapeneko alderdirik estrategikoenak bateragarri egin nahi ditu: hau da, lurralde eredua, gizarte eredua, jarduera ekonomikorako eredua eta Eguesibarko egikeran nagusi diren funtsezko oinarriak: partaidetza, berdintasuna, jasangarritasuna, lankidetza publikoa-pribatua eta gardentasuna.\nHori guztia, bilakaera bat lortzeko eta gure udalerria honelakoa izateko:\nUdalerri integratzailea. Hau da, garapenak herritarren eta lurralde guneen arteko gizarte eta lurralde kohesioa sustatu behar du.\nUdalerri jasangarria. Baliabideak arduraz erabili eta bere ingurunea zainduko duen udalerria\nUdalerri adimentsua. Jarduera ekonomiko berritzaileak sustatuko dituen udalerria, bere gizartearen potentzialtasunetan oinarritua\nUdalerri atsegina. Herritarrak bizitzeko moduko udalerria, bai eta beren eguneroko, aisia eta denbora libreko jarduerak egiteko modukoa ere.\nUdalerri lehiakorra. Enpresa-ekimen berriak kokatzearen aldeko udalerria.


Sagarra, Manzanas… ikatza, biktimatzen | bidasoaldeko kazetariak\n07 Aza 2011\nSagarra, Manzanas… ikatza, biktimatzen\nTaupadak ia gelditu zitzaizkidan zerrenda irakurtzen ari nintzelarik. Nere aitona irundarra agertzen zen aktoreen zerrenda berean begietara ‘jauzi’ egin zidan izen-deitura bikote hark: Meliton Manzanas! Nolaaa? Ba ote? Ezin nuen sinetsi. Eta ezin nuen informazio hura berehala kontrastatu. Leioatik etxera itzuli arte itxoin beharko nuen. ETAko komando batek Irunen 1968an hildako torturatzailearen taulakidea izateaz gain, laguna ere izango ote zen attona Adrian? Galderaren erantzuna jakin baino urte batzuk geroago, 2001ean, Aznarren gobernuak Manzanas “terrorismoaren biktimatzat” jo eta Real Orden de Reconocimiento Civil delakoaren hil-ondoko domina eman zion haren familiari. Borreroa biktimatzat jo, eta honen biktimak iraindu zituen horrela Etxalarko organu jotzailearen bilobak, Jose Maria ‘biboteduna’-k: torturatuak, errefuxiatuak, naziei entregatuak -Lluis Companys Kataluniako president izandakoa, kasu- eta hilak.\nBaina itzul gaitezen Leioako Unibertsitateko liburutegira. Behin eta berriro irakurri nuen testu hura. Liburu artean saltseatzen ari nintzela begiz jo nuen ‘Irun en el siglo XX’, Emilio Navasek idatzitako lan mardularen 1.go zatia. Axaletik begiratu ondotik, izenen aurkibidera jo, eta ea Murgia-rik agertzen ote zen bilaka hasi nintzen. Baita aitona eta honen anaietako bat agertu ere. Zuri gainean beltzez betikotuta zeuden orrialdeak jakinmin haundiz goitik beheiti arakatu nituenean gertatu zitzaidan ustekabea: aitona han zen, baina ondoan ageri zen ere gerora Francoren diktaduran poliziaburu, torturatzaile eta Gestaporen kolaboratzailea izan zena. 1933ko antzezpen batzuetan beste hainbat irundarrekin batera, baina batez ere nere aitonarekin Manzanas ikusi izanak kezkatua lajatu ninduen. Buenos Amigos elkarte katolikoko kide eta antzezleak ziren guziak ere. Aitona eta honen anaia irrintzilaria -Moises- arront ezagunak egin ziren Irungo gizartean, 36ko gerra aurretik nahiz ondotik, eta alardean Buenos Amigos konpainiako sortzaileetako batzuk izan ziren, baita nere aitona bandera eramalea ere. Ez nekien, ordea, aitona aktorea -afizionatua- izan zenik ere, are gutxiago frankismoan torturatzaile izandako batekin aritua.\nMeliton Manzanas poliziaburua, eta Luis Carrero Blanco almirante eta diktadurako gobernuko presidentea (‘caudillo’-aren aginduetara, jakina). Hiru gauza zituzten eta dituzte komunean: lehenik, Francoren diktadurako elementu garrantzitsu eta krudelak izan ziren; bigarrenik, ETAk hil zituen biak; eta, hirugarrenik, biak ala biak “terrorismoaren biktima” gisa azaltzen dituzte Espainiako Gobernuak, eta elkarte eta komunikabide batzuek.\nAitzitik, oraindik ere segitzen dugu estatu terrorismoaren eta gehiegikerien biktima ugari -euskal herritar, katalan, galiziar eta espainiarrak- aintzat hartu gabe eta hiltzaileak, torturatzaileak eta hauen arduradun polizial edo politikoak ikertu eta epaitu gabe. Irundar baten kasua aipatzearren, hor dugu Josu Zabala Eraso, 1976ko irailaren 8ko Hondarribiko alardean parte hartu ondoren guardia zibilak tiroz hil zuena, amnistia exijitzen zuen manifestazio bat sakabanatu eta gero.\nIkus dezagun ‘Rebelion.org’ webgune kritikoan auzi horietaz zer dioen Salvador Lopez Arnal idazle eta UNEDeko irakasleak: “(…) Aurrekariak, orain arte dagoeneko ibilitako bidea ezaguna da [sic]: Luis Carrero Blanco almirante frankistaren senideak terrorismoaren biktimatzat hartzen dituzte; ez dira, ordea, hauen senideak: Julian Grimau, Puig Antich, Txiki, Otaegui, Sanchez Bravo, Enrique Ruano, eta, argi dago, ezta 1939 eta 1950eko hamarkada artean hil zituzten milaka eta milaka borrokalari errepublikanoenak ere -ez zuten benetako epaiketarik izan, eta “ebazpenek” jantzi juridiko faltsuekin estaltzen zituzten frankismoaren krimenak, argiago esateko Estatu terrorismoa-”.\nAVT edo Terrorismoaren Biktimen Elkarteak, bitartean, “biktimekiko irainak” eta “terrorismoaren apologia” leporatuta, hainbat musika talde auzitara eraman ditu urteotan, hala nola Soziedad Alkoholika, Banda Bassotti, Betagarri… eta abar. Fermin Muguruza irundarrak eta Manu Chaok ere salaketak eta kontzertuak bertan beheiti uzteko presioak eta mehatxuak jaso izan dituzte biktimen erabilera egiten dituzten elkarteen eskutik. Banda Bassotti talde italiarra salatu bazuten, Etxamendi eta Larralderen ‘Yup La La!’ kantuaren bertsioa egin zutelako izan zen (Ikus: http://ttiki.com/32412). Baina orain borroka armatuaren aro guzi-guziak -baita frankismo eta posfrankismo garaikoak ere- “terrorismotzat” jotzen dituztenen artean, zenbatek ez zuten kantu ezagun hori kantatu edota Carrerok “hegan” (kantuaren letrak dioen bezala) egin zuenean txanpain botilak ireki eta ekintzagatik ospatu? Diktadurapean ospatu zutena demokrazian (edo sasidemokrazian) ukatu?


Creadis3: KSIen alorrean Euskadi erreferente bilakatzeko proiektua | Etxepare Euskal Institutua\nCreadis3: KSIen alorrean Euskadi erreferente bilakatzeko proiektua\nNola txertatu Kultura eta Sormen Industriak (KSI) lurralde garapenerako politika publikoetan? Nola uztartu kultur politikak eta garapen ekonomikorako estrategiak? Zer egin KSIek lurralde garapenari egiten dioten ekarpena handitzeko? Creadis3-Smart Creative Districts proiektu europarrak Euskadin eta Europako beste bost lurraldetan (Eslovakia, Erdialdeko Finlandia, Emilia-Romagna, Valonia eta Mendebaldeko Grezia) KSIak garatzeko aldez aurreko baldintza positiboak eta ekosistema erakargarria sortzea du helburu.\nEuskadiko Artxibo Historikoan aurkeztu zuten atzo proiektua Kultura eta Hizkuntza Politikako sailburu Bingen Zupiria, Kulturako sailburuorde Joxean Muñoz eta Etxepare Euskal Institutuko zuzendari Miren Arzalluzek. Eusko Jaurlaritzak gidatuko duen ekimen honi esker Euskadi erreferentziazko gune izango da Europako ekonomian gero eta pisu handiagoa duen esparru honetan, eta bere politika kulturalak hobetu ahal izango ditu. Etxepare Euskal Institutua arduratuko da proiektuan parte hartzen duten lurraldeen arteko koordinazioaz.\nCreadis3 proiektua 2017-2021 urteen artean burutuko da, 1,46 milioi euroko aurrekontua izango du -%85 Interreg Europetik (Europako Eskualde Garapenerako Funtsa) finantzatuko da- eta Euskadik 475.279 euro izango ditu programa garatzeko.\nEkimenak bi asmo nagusi ditu: lurraldeetako politika publikoen agendak koordinatzea eta KSIen arloan Europako eskualdeetan berrikuntza eta garapen ekonomikoa sortzea helburu duten politika efizienteagoak garatzen laguntzea. Gobernantza instituzionala hobetzea eta, aldi berean, KSIek eskualdeen garapenean irmotasunez laguntzea da, beraz, proiektu honen helburua.\nHori lortzeko bigarren mailako honako helburu hauek jarraituko dira:\n• Administrazio maila ezberdinen artean elkarlana sustatzea KSIen ardura duten agintarien arteko sinergiak bideratzeko.\n• Kultur politikak eta garapen ekonomikorako politikekin uztartzea KSIentzat berrikuntza-politika eraginkorrak lortzeko.\n• Nazioartean lurraldeen erakargarritasuna babestea eskualdearen ahalmen sortzailean inbertsioak areagotzeko eta talentua duten ekintzaileei bertan eusteko.\n• Zentroen, laborategien, klusterren, haztegien, unibertsitateen, parke zientifikoen eta abarren tokian tokiko ekosistemaren baitan zeharkako elkarlana hobetzea.\n• Sektore kulturalen eta teknologikoen hazkundea hobetzea zeharkako eraginak abiarazteko.\n• ETEei (Enpresa Txiki eta Ertainak) nazioartekotzen laguntzea, ikerketaren eta gaitasunen arloan eta berrikuntzarako azpiegituretan negozio-eredu berriak eta gaitasunak sortzearen bitartez.\nProiektua bi fasetan gauzatuko da. 2017 eta 2019 urteen artean parte hartzen duen lurralde bakoitzaren diagnostikoa burutuko eta ekintza plana idatziko da. 2019tik 2021era ekintza plana martxan jarri eta emaitzen ebaluaketa egingo da.\nCreadis3 proiektuaren aurrekariek zerikusi zuzena dute 2014an sortu zen Regional Initiative For Culture and Creativity (RICC) ekimenarekin. Europako sare informal hori Europako lurralde ezberdinetako 25 gobernuk eta hirik osatzen dute. Sare horri esker Europako erakundeen eta KSIen esparruan berrikuntzan interesa zuten alderdien arteko elkarlana sakondu ahal izan zen.\nHainbat lan egin ondoren eta KSIen garrantzia ikertu ondoren, RICC sarearen ondorioa izan zen KSIen agenda estrategikoak falta zirela. Sarearen ondorioen arabera, beraz, koordinazio handiagoa behar zen KSIen ahalmena garatzeko eta horien berrikuntza sendotzeko ingurune egokia eta aldez aurreko baldintza positiboak sortzeko.\nEuskadik bere gain hartu zuen RICC sarearen gomendioak aplikatzeko ekimena eta, Kultura Sailak, Euskadiren Europar Batasuneko Ordezkaritzarekin eta RCC sarearekin elkarlan estuan, proiektua garatzeko funtsak eskatu zituen Interreg Europe-en (Europako Eskualde Garapenerako Funtsa) bitartez.\nKulturaz izan den definizio tradizionalaz haratago, KSIen ikuspegiak bere baitan hartzen ditu kulturaren alboetan egon ohi diren diziplinak (diseinua, moda, gastronomia, bideo-jokoak...), artearen eta industrian bitartean koka daitezkeenak.\nEuskadin aitortzen da kultura, sormena eta KSIak ekonomiaren hazkundearen iturri direla, eta tokian tokiko eta eskualdeetako garapenerako potentzial handia dutela. Sektore horrek 14.000 enpresatik gora ditu Euskadin, 71.000 pertsonari ematen die lana eta BPGri egiten dion ekarpena %3a eta 6%aren artea kokatzen da, 2014an Eusko Jaurlaritzarentzat egindako txosten baten arabera.\nEuskadin, 2015eko urrian sartu ziren espezializazio adimentsuaren euskal estrategian (RIS3) Kultura eta Sormen Industriak. Estrategia horren baitan kultura eta sormena aukera gisa identifikatu dira eta Euskadi alor honetan aurrera pauso garrantzitsuak emateko leku onean kokatuta dagoela ondorioztatu da.


Ostalaritzarako gozoak | Tabernetarako eta jatetxeetarako gozoak | Cafés Baqué\nHasiera > Zure negoziorako soluzioak > Ostalaritzarako gozokiak\nSentiaraz itzazu berdingabe\nProduktu osagarrien sorta zabal bat, zure bezeroak berdingabe eta aparteko senti daitezen. Katilu bakoitzak daraman detaileak desberdintasuna ezarriko du zerbitzu biribil bat eskaintzerako orduan; zure bezeroak berriz erakarriko dituen zerbitzu bat.\nHorretaz jakitun, Cafés Baqué-k kalitatezko osagarri gozoz osatutako era askotako sorta bat aurkezten du, banakako edukiontzi erosoetan ematen direnak, kontsumitu arte produktua modu egokian kontserbatuko dela bermatuz. Keinu txiki bat zure bezeroei, Cafés Baqué-ren bermearekin.\nKANELAZKO GAILETA FINAK\nZure bezeroentzako detaile bereizgarri paregabea. Gaileten kanelazko zaporeak kafearekin bat egiten du, harekin batera jateko osagarri gozo-gozo gisa.\n250 unitate / kutxako.\nTxokolatezko trufa goxo-goxoak banaka bilduta. Osagarri perfektua kafeari ukitu gozo batekin laguntzeko.\n200 unitate / kutxako.\nHostorezko palmeratxo gozo-gozoak, banan-banan ontziratuak; erosotasun, garbitasun, azkartasun eta higiene handiagoa eskaintzen duen ontziratze-sistema, aldi berean produktua modu perfektuan kontserbatzeko balio duena, berau kontsumitu arte. Kalitate perfektuzko osagarria, kafearekin batera hartzeko.\n120 unitate / kutxako.\nOsagai onenei eta laberatze zehatz bati esker, madalena txiki hauek zaporetsuak, mamitsuak eta suabeak dira. Banan-banan ontziratuak.\nHiru zaporetako cookie txikiz osatutako kalitatezko sorta (limoia, gurina eta txokolatea), kafearekin batera hartuta momentu hori lasaitasun- eta plazer-une bilakatuko dutenak.\nBanilla zaporezko gaileta organikoak. Nekazaritza ekologikotik eratorriko osagaiekin egindakoak.\nZEREALDUN BOLATXOEN MIX-A\n3 saporedun zerealdun bolatxoen mix-a 200 unitateko kutxa berean konbinatuta: Praliné, Mocca eta Speculoos.


Eneko Goiak esan du gazteentzako kalitatezko enplegua sortzea ezinbestekoa dela Donostiaren etorkizuna eraikitzeko - Gipuzko Buru Batzarra\nEneko Goiak esan du gazteentzako kalitatezko enplegua sortzea ezinbestekoa dela Donostiaren etorkizuna eraikitzeko\nEAJ-PNVren Donostiako alkategaiak adierazi du gazteak eragile garrantzitsua direla egin nahiko den edozein hiri-plangintzarako\nDonostiako EAJ-PNV hautagai Eneko Goiak prentsaurrekoa eman du gaur goizean, behin enpleguari eta gazteriari buruzko programa ixteko lan-jardunaldia amaituta, kalitatezko enplegua sortzeko proposamena egiteko eta, horrenbestez, gazte donostiarrek hirian bere bizitza proiektua egiteko baldintza egokiak izateko. Horren harira, Goiak esan du gazteentzako kalitatezko enplegua sortzea ezinbestekoa dela Donostiaren etorkizuna eraikitzeko.\nEra berean, hautagai jeltzaleak azpimarratu du, Donostiak 49.714 30 urtez azpiko biztanle dituela, hau da, biztanleen %26,7, baina joera beherakoa dela. Hau da, ez dago ordezkorik eta, gainera, krisiaren ondorioz, gazte prestatu askok hiria utzi behar izan dute lan-etorkizuna kanpoan lortzeko. Hortaz, Eneko Goiak honakoa esan du: “Hori oso kezkagarria da, baldin eta Donostia gazte bat eraiki nahi badugu. Izan ere, gazteak eragile garrantzitsu dira, egin nahi den edozein hiri-plangintzarako”.\nEAJ-PNVren Donostiako alkategaiak, halaber, adierazi du, Donostian badaudela aukerak, hain zuzen ere, gazteek hirian geratzeko aprobetxatu behar ditugun aukerak, betiere, kalitatezko enplegu aukeraz baliatuta. Horrenbestez, Eneko Goiak gaineratu du, lehenik, Donostiak lau unibertsitate, kalitatezko formazio-heziketa zentroak eta unibertsitate-tituludun gazte kopuru handi bat dituela; bigarrenik, mugaz bestaldeko hiria dela eta, horrek, aukera suposatzen duela, baldin eta elkarlanean aritzeko gai bada; eta azkenik teknologietan aurrerapenak egin dituen hiria dela.\nHoriek horrela, Eneko Goiak EAJ-PNVren proposamenak aditzera eman ditu. Horiekin Donostiako hirian gazteentzat etorkizuna bermatu nahi da.


SKF19 hasi da • Sopela Kosta Fest\nSKF19 hasi da\n2019(e)ko martxoaren 11(e)an\nUda oraindik ez da iritsi eta nola agurtuko dugun pentsatzen hasiak gara, merezi duen bezala. Ikaragarria izango da Sopela Kosta Festen seigarren edizioa, beste behin. Udaletxeko plazan jarriko dugun eskenatokian parte-hartuko duten artisten zerrenda ia itxita daukagu.\nAzken negoziaketa batzuk hemen, baieztapenen bat hor, egitaraua zuen gustokoa izatea nahi genuke, eta Uribe Kosta osoan uda agurtzeko egiten den festarik handienarekin bat egitea. Gure gomendioa argia da, gorde egun horiek, SKF19 irailaren 19a eta 22a artean izango da. Eta handia izango da.\nOhikoa den bezala, SKFen edizio berri honen soinua naturarena, surfarena eta bere kulturarena izango dira. Eta musika entzungo dugu, jakina. Dauden ia modu guztietan hartuko ditugu olatuak. Lehiaketan eta eskenatoki gaineko pantailan. Gure hondartzetan euskal surf zirkuituaren lehiaketak eginen dira.\nGure kostaldeko zokorik ederrenak bisitatuko ditugu, parapentean, gidatutako txangoetan edo bestelako ekimenetan. Sopela berriro Kosta Fest izango da.


Itun Soziala archivos - Ezker Anitza IU\nTag Archives: Itun Soziala\nAurrekontu-konpromisorik ezaren ondoren Udalberrik ez du Bilboko Itun Soziala sinatuko\nHilabete eta erdiko negoziazioen eta talde-lanaren ondoren, Podemos, Ezker Anitza – IU eta Equo Berdeak koalizioak aurkeztutako zuzenketa guztietatik hogeita hamar ekarpen baino gehiago onartu ditu Udal Gobernuak. UdalBerriren iritziz nabarmen hobetu da testuaren lehen zirriborroa, besteren artean honako hauek lortu ondoren: -familia motetan aniztasunaren ikuspegia txertatzea, hartu behar diren zaintzen rolari arreta berezia eskainiz gainera. –genero-indarkeria terminoaren ordez indarkeria …\nUdalBerri – Bilbao udal-taldeak Bilboko Itun Sozialari 40 zuzenketa aurkeztu dizkio\nPodemos, Ezker Anitza – IU eta Equo Berdeak alderdiek osatutako koalizioak 40 zuzenketa aurkeztu dizkio Bilboko Udalaren gobernu-taldeak egindako Gizarte Politiken aldeko Itun-proiektuari. Gure udal-taldeak testua hobetu nahi du, eta, testua lantzerakoan, beste egoera bat eta beste modu eta denbora batzuk aintzat hartu beharko ziratekeela uste du. Amaia Arenal UdalBerri – Bilbao en Común udal-taldeko zinegotziak baieztatu duenez, asmo on …


pala – Página 3 – Emakume Pilotarien Elkartea\nPublicado el 2020-02-22 2020-02-25\nEuskal Herria irekiko Finalaurdenak 2.mailan\nGasteizeko Abetxuko auzoan jokatu dira gaur arratsaldean EH Irekiko final laurdenak bigarren mailan. Maila honetan 18 talde aritu dira eta gaur txapelketa onena burutu duten 8 bikote aritu dira leian.\n2020-02-22 ABETXUKO Finala laurdenak\nOROZKO 1 22 30 HERNANI 2\nELORRIO 30 18 SU-BERRI\nAIAKO 30 22 LEA-IBARRA\nOBERENA 30 22 ADURTZA 3\nFinalaurdenetan oso maila orekatua dagoela ikusi zan final laurdenetan. Finalerdiak ALEGIan jokatuko dituzte datorren astean.\nPublicado el 2020-02-15 2020-03-24\nEliteko 3.Jardunaldia Elorrion\nEHPF antolatutako txapelketa hau Zaldibarko zabortegiko istripuaren ondorioz, segurtasun neurri gisa , gaurko jardunaldia Mallabian jokatu ordez, Elorrion izan da. Bi partidu ikusgarri eta biziak, teknikoki oso onak ikusi ahal izan ditugu.\nGALDOS- ARRIETA 20-30 IRAZUSTABARRENA-RUIZ DE AZUA\nISASMENDI-MENDIZABAL 30-26 MURILLO-SAEZ\nOtsailak 1etik martxoak 7ra bitarte jokatuko da Eliteko txapelketa. Partidu guztiak Mallabian izango dira. Zortzi bikotez osatutako txapelketa, baina bikoteak jardunaldiz aldatuko dira.\nLehenengo fasean bikoteak aldatuz joango dira, jardunaldiz jardunaldi, eta aurrelarien eta atzelarien sailkapen bana egingo da.\nJardunaldi bakoitzean partida irabazteagatik lortutako puntuak aurrelariek eta atzelariek irabaziko dituzte.\nAzken faseko bikoteak lehenengo faseko aurrelari eta atzelarien sailkapenak kontuan hartuz antolatuko dira.\nPublicado el 2020-02-11 2020-03-24\nErraketistak, bi gutxiago\nJulita anoetarra eta Juanita eibartarra zendu dira egun gutxiren buruan Mexikon.\nArtikulua GARAtik jaso dugu:\nRaketistak Lehen eta Orain elkartetik jakinarazi digutenez, Juliana Ignacia Beraza Leibar Julita anoetarra eta Juana Lizarzaburu Egaña Juanita eibartarra hil berri dira egun gutxiren buruan, 93 eta 98 urterekin, biak Mexikon.\n24 urtez profesional izan zen Julita anoetarra garai guztietako erraketista onenetarikotzat jo izan zuten bere garaian; zaleek ez zizkioten alferrik jarri «La Reina», «La Única» edo «La Venus Rubia» ezizenak.\nGaraiko beste asko bezala, elizako atarian eman zituen lehen pilotakadak eta 13 urterekin Donostiako Gros pilotalekuan erraketa probatzeko aukera izan zuen, eta denak txunditu zituen. Debuterako gutxieneko adina 16 urte ziren arren, tranpa egin eta 14 urterekin egin zuen debuta Madrilen eta 16 urte bete zituenerako garaiko aurrelaririk onena bihurtu zen. Handik Amerikara egin zuen jauzi eta sekulako arrakasta izan zuen.\nJuanita eibartarra erraketista izateko jaio zela esan daiteke. Astelenan jaio zen, gurasoek Katedrala administratzeko ardura zutelako eta familian ere asko zirelako erraketistak. Berak ere oso gazte egin zuen debuta Madrilen, 13 urterekin, errepublika garaian, eta erregimen frankistatik ihes egin behar izan zuen Simon Otaola senarrarekin.\nPublicado el 2020-02-09 2020-03-24\nEH Irekiko jardunaldia Anoetan\nEH Irekia txapelketa EHPFak antolatzen ari da gomazko paletaz. Larunbatean 2.jardunaldia jokatu zen.\nAnoetan, 2.mailako bi partidu eta 1.mailako beste bi jokatu ziren.\nEH IREKIA, 1.maila\nEH IREKIA, 2.maila\nGORRIA URDINA MAILA\nADURTZA 1 24 30 SU-BERRI 2\nADURTZA 3 13 30 HERNANI 2 2\nERREKALEOR 11 30 SU-BERRI 1 1\nSU-BERRI 2 28 30 SU-BERRI 3 1\nOtsaileko aurreneko Katedra saioan Amaia Irazustabarrena\nPublicado el 2020-02-02 2020-03-24\nMallabian Eliteko pala txapelketa abiatu da\nOtsailak 1etik martxoak 7ra biate jokatuko da Eliteko txapelketa. Partidu guztiak Mallabian izango dira. Zortzi bikotez osatutako txapelketa, baina bikoteak jardunaldiz aldatuko dira.\nMALLABIA 2020ko Urtarrilaren 31a\nMurillo-Ruiz de Azua 17 30 Irazustabarrena-Saez\nGaldos-Mendizabal 30 18 Isasmendi-Arrieta\nPublicado el 2020-01-05 2021-04-28\nII Bizkaia Torneoa paleta larruz finala\nFinaleko Argazkiak HEMEN\nBi Amaiak txapelketan zehar hobekuntza izugarria izan dute. Hori horrela, irudipena dago oso erraz irabazi zutela 3-1 , baina beraiek diotenez kakoa elkar ongi ulertu eta akatsik ez egitea izan da.\nI. Bizkaia Torneoa Paleta Larruz FINALA. Abenduan jokatutakoa\nPublicado el 2020-01-01 2020-03-24\n2019 Gabon Kinieletako partiduen bideoak\nGetxon jokatu ziran abenduaren 29an. Eitb-k telebistaz eskeini zuen.\nPaleta Larruzko Kiniela\nPublicado el 2019-12-31 2019-12-31\nEPE Elkartearen ibilbidearen balorazio eta laburpen bat egin zen atzoko Euskadi Irratiko KATEDRA saioan. Hementxe entzungai:\nPublicado el 2019-12-30 2020-03-24\nLarruzko paletaz txapeldunak IRAZUSTABARRENA-ARAIZTEGI\nEskuz txapelduna ETXANIZ\nAtzo abenduak 29 Getxon GMGZak antolatuta EPEko 6 pilotarik hartu zuten parte NESKEN I. GABON KINIELAn.\nLarruzko pilotaz aritu ziran:\nIRAZUSTABARRENA (Hernani)-ARAIZTEGI (Mallabia) 25\nISASMENDI (Gasteiz)–MURGA (Amurrio) 10\nFLAVIANO (Larrabetzu)-MENDIZABAL (Anoeta) 17\nETXANIZ (Etxebarria) 22\nARRIZABALAGA (Munitibar) 20\nALDAI (Arratia) 08


Arbitro bakoitzari berea, baita nekatzeko orduan ere | El Diario Vasco\nSociedadArbitro bakoitzari berea, baita nekatzeko orduan ere\nArbitro bakoitzari berea, baita nekatzeko orduan ere\nPremier League-ko arbitro baten lanabesak. / Reuters\nUPV/EHUko tesi batek kolektibo horrek partida ofizialetan dituen erantzun fisiko eta fisiologikoak deskribatu ditu eta horiek eragiten duten nekea aztertu du\nSábado, 15 julio 2017, 09:45\nTxarrerako ez bada, futbol partidetan gutxitan jartzen da arreta arbitroengan, are gutxiago laguntzaileetan. Hala ere, futbolariak bezain ezagunak izatera gutxitan iritsi arren, euren lana ezinbestekoa da jokoak aurrera egiteko, eta haientzat ere lan neketsua da partidan parte hartzea.\nPartidetako errendimendu fisikoa eta futboleko arbitroen baldintza fisikoaren profila ezagutzeko interes zientifikoak gora egin du, nabarmen, azken bi hamarkadotan. Hori horrela, Daniel Castillo Alviraren doktorego tesiak ('Cuantificación de las respuestas físicas y fisiológicas y análisis de la fatiga inducida por los partidos oficiales en árbitros de fútbol') JCR zerrendan indexatutako nazioarteko aldizkarietan argitaratu diren lau azterlan zientifiko ditu oinarri. Tesi honetan aurkeztutako azterlan guztiek jarraitzen diote tematika berari; tematika hori erantzun fisiko eta fisiologikoen deskribapenean eta futboleko arbitroetan partida ofizialek eragiten duten nekearen analisian oinarritzen da.\nArbitroek, edozein kategoriatan arbitratzen dutela ere, proba fisiko batzuk gainditu behar dituzte, denboraldiko zenbait unetan, eta horien emaitzen bidez, dagozkien Arbitro Batzordeek (nazioartekoak, nazionalak, autonomikoak edo probintzialak) prestatutako partiden txosten teknikoekin batera, gaikuntza eskuratzen dute beren jarduera betetzeko eta, hala badagokio, kategorian gora edo behera egiteko.\nIkerketa hori osatzen duten azterlanek erakusten dute zelaiko arbitroek distantzia gehiago egiten dutela, eta batez beste abiadura balio handiagoa erregistratzen dutela partida ofizialetan laguntzaile dauden arbitroek baino. Gainera ikusten da beherakada dagoela 15 eta 30 metro bitarteko distantzietan esprintatzeko gaitasunean, partidaren ondoren, haren aurretik erregistratutako errendimenduarekin erkatzen denean, bai zelaiko arbitroetan, bai arbitro laguntzaileetan. Esprintaren errendimenduan antzeman den beherakada partidak eragindako neke eragiletzat har daiteke. Hala ere, ez da errendimendu galerarik ikusten bi aldetako eta alde bakarreko jauzi bertikalaren errendimenduan.\nHalaber egiaztatu da beherakada dagoela neurtu diren beste parametro batzuen errendimenduan, edo arbitro laguntzaileek neke muskular handiagoa dutela eskuineko hankan, partidaren amaieran. "Horrek –dio Daniel Castillok– erakusten du arbitro laguntzaileek inplikazio handiagoa izan dezaketela jokoan eskuinaldeko beheko gorputz adarrean eta horrek, ondorioz, nekea eragin dezakeela, egiten dituzten ekintza bereziak eta esanguratsuenak beren eskuinaldean gertatzen direlako, penaltiaren eremua dagoen lekuan".\nKolektibo horretan prestaketa fisiko desegokia izateak partidetan beren ekintzak muga ditzakeenez eta horrek eragin negatiboa izan dezakeenez, besteak beste, kategoriaz jaisteko, tesiak ondorioztatzen du entrenamendu programa bereziak diseinatu behar direla zelaiko arbitroentzat eta arbitro laguntzaileentzat, beren errendimendu fisikoa hobetzeko lehiaketan. "Nahiz eta FIFAk test batzuk ezarri dituen zelaiko arbitroek eta arbitro laguntzaileek esprintatzeko duten gaitasuna baloratzeko, interesgarria izango litzateke ezaugarri hori baloratzea, distantzia laburragoetan, batik bat probintzia kategorietan. Gainera, prestatzaile fisikoek entrenamendu fisikoa jaso beharko lukete, azelerazio gaitasuna hobetzeko, zelaiko arbitroei eta arbitro laguntzaileei futbol partidak arbitratzeak eskatzen dizkien baldintza fisikoak kontuan hartuta", esan du Daniel Castillok.\nTesia Javier Yanci Irigoyen eta Jesús Cámara Tobalina doktoreek zuzendu dute, UPV/EHUko Gorputz eta Kirol Hezkuntzako Sailaren barruan, eta bertan batzen dira aurretiko lau azterlan zientifikoren emaitzak.\nMédicos de familia y pediatras tachan de «parche» el pago de horas extra para aliviar las consultas Jateko moduan dauden 24.000 tona janari zaborretara doaz astero


Zer nolako medikuak tratatzen barizeak - Varius\nGaixotasuna buruzko zainak, aztertzen eta tratatzen kirurgia baskularra zirujau. Espezialista honen estu espektro ez da beti posible bat aurkitu erregularra tokiko ospitale, beraz, askotan, prescribe tratamendu barizeak, beharrezkoa da bilatzen laguntza hodietako kirurgia.\nBat hodietako zirujau bat da espezialista nork du beharrezko ezagutza eta, zalantzarik gabe, azken ziurtapena, ematen zion eskubidea diagnostikoa eta tratamendua gaixotasun baskular. hodietako zirujau, aldi berean, estu espektro duten medikuak diagnostiko, tratatzen eta zuzentzen prebentzioa barizeak. Eskatu laguntza horiek espezialistak beharrezkoa da dagoeneko lehenengo seinaleak gaixotasuna.\nZure medikuak lagunduko denbora sendatzeko hasierako etapa barizeak, eta eskaintza metodo eraginkorrena prebentzioa gaixotasun hau dutenek heredatu edo eskuratutako joera bere itxura. Martxan barizeak eta denbora ez aipatuz medikuak exacerbate aktiboa gaixotasuna, eta, ondoren, kirurgia tratamendua ezinezkoa izango litzateke.\nMedikuak hodietako zirujau tratatzen:\nbarizeak denean barizeak;\nsortzetiko anomaliak odol -;\nbarize txikiak pelbisa;\nNoiz ikusi behar duzu espezialista\nGarrantzitsua da ulertzen zure gorputza eta entzuteko lehen seinaleak, zentzua behar berehala jo hodietako zirujau. Hasi pentsatzen zer nolako medikuak tratatzen barizeak hankak, kasu horietan, bada, duzu:\nondoren ibilaldi luze bat, ez da bat pisua na sentimendua beheko gorputz;\noinak agertzen gehiegizko hantura;\nmuskuluak aldian-aldian bat harrapatu cramp, batez ere gauez;\nhankak mina eta ez dira deiturikoak, sentsazioa erretzea;\nnabarituko duzu duten azalaren azpian daude armiarma zainak dira, gorria edo urdina tint;\nzainak hasi zen olatuak.\nDenean, sintoma horiek nahitaez joan behar medikuak, delako bakarrik prestatutako profesional bat baztertu daiteke edo berretsi diagnostikoa barizeak.\nBada hodietako zirujau baieztatu presentzia venous gaixotasuna, baina oraindik ez da beharrezkoa funtzionamendua, ondoren, guztiak betetzen gomendioak medikuak, erraz dezakezu arazoa gainetik kentzeko. Gauza nagusia – aldian-aldian, jarraitu arauak.\nZer du hodietako zirujau\nJakiteko zein medikuak harremanetan buruz barizeak zure hiria, jakin behar duzu zer nolako tratamendua egiten zuen. Beraz, medikuak hodietako zirujau da parte hartzen:\nbat terapia fisikoa;\ndoikuntza dieta eta bizimodua Oro har;\nterapia erabilera irrati-maiztasunak;\nAskotan, espezialista izendatu tokiko tratamendua, eta gomendatzen duzu higadura berezi bat konpresio arropa. Tratamendu barizeak da oso arraroa, bakarrik kasu larrienetan, pasatzeko altzairu. Hasierako fase gaixotasuna, kirurgia saihestu daiteke.\nAurrez aurre arazo bat, eta ez zekien zer nolako medikuak tratatzen barizeak, lortu behar duzu hitzordua. Lehenik eta behin, hodietako zirujau egingo burutzeko hasierako azterketa eta izendatuko du beharrezko ikerketa izango dela, lagundu egin zion diagnostiko zehatza. Osoa ikuspegi neurri gaixotasuna, baldin eta beharrezko odol-probak.\nEpaitzeko etapa barizeak ez da bakarrik kanpo-adierazpen bat, hodietako zirujau bidaltzen gaixoaren nahi espezialistak ekografia diagnostikoak. Ziurrenik, zure medikuak emango dizu koordenatuak eta norabidea nora joan nahi duzun.\nUltrasoinu diagnostikoa lagunduko eskaneatu zainak, ebaluatzeko egoera, balbulak, detektatzeko urraketa odol-zirkulazioa eta presentzia tronbosia. Jaso ondoren, informazio guztia aditu ultrasoinu diagnostikoa, bat hodietako zirujau egiteko gai izango nahiko irudi osoa gaixotasuna eta, seguru asko saihesteko kirurgia.\nBada, baldintza zainak ezinezkoa da zehaztu ultrasonography, eta, ondoren, paziente dira bidalitako MRI edo kontrastea prozedura (egin erabiliz x-ray erradiazio).\nBat angiologist eta hodietako kirurgia\nTratamendu integrala barizeak, oso maiz ematen emaitza positiboak ez da bezain azkar nahi dugu. Kasu gehienetan ez dago behar da doikuntza tratamendu prozesua. Horregatik, ez litzateke hobea izango den aldez aurretik jakin zer nolako medikuak tratatzen barizeak zure hirian, eta zehaztuko da zehatz batekin espezialista nor izango burutzeko eta egokitu zure tratamendu guztiz, fase guztietan.\nZehaztu zein medikuarengana joan, era berean, beharrezkoa da erabakitzen zer mediku instalazioak joan. Klinika generalists dira medikuek tratatzeko duten odol eta egiten da soilik mediku eta tratamendu kontserbadorea barizeak. Ordena onartu bisitatu behar duzu MEDIKU bat emateko beharrezko argibideak.\nBada, mediku baten bisita izango ez ekartzea edozein fruta, hau da, tratamendu kontserbadorea barizeak ez dira nahikoa izango, gero izango zuen gomendatzen kontsultatu hodietako zirujau.\nAskok ez bezala, stand ilara luzeak medikuek, baina behin lortu hodietako zirujau edo hodietako zirujau ohiko klinika ezinezkoa. Kasu honetan, ia hiri guztietan daude pribatua osasun zentroak, non gai izango duzu hitzordua egiteko mediku bat. Medikuak hartu ahal izango duzu on izendatu eguna eta ordua, jokabide ikuskaritza, izendatuko du beharrezko probak eta deskribatzeko esentzia hurrengo tratamendua.\nBada oraindik topo arazo bera bezala, barize, ez behar duzu atzerapena bisita bat aditu geroago. Errazagoa aurre egiteko, hasierako fase barizeak duten ez dute oraindik nabarmenagoa besteei baino ez da konektatu kirurgia, eta burutzeko kirurgia kendu venous formazio, eta horrek, aldi berean, ezin atzean utzi itsusiak markak eta orbain.


"Italiarra Aljerren" operaren azken ikutuak Kursaalen\n“Italiarra Aljerren” operaren azken ikutuak Kursaalen\nLarunbata eta astelehenean, arratsaldeko 19etan Kursaaleko auditorioan, asko gozatzeko aukera izango da Musika Hamabostaldiaren 79. edizioaren gailurrenetariko batekin: Gioachino Rossiniren garai goiztiarrenean egindako lan ezagunenetako bat, “Italiarra Aljerren” opera. Ikuskizunaren azken orduetan azken ukituak ematen ari dira. Hamabostaldiak bat egingo du era horretara Pesaroko musikagilearen heriotzaren 150. urteurrenari dagozkion ospakizunekin. “Italiarra Aljerren” ekoizpen berri honen […]\nLarunbata eta astelehenean, arratsaldeko 19etan Kursaaleko auditorioan, asko gozatzeko aukera izango da Musika Hamabostaldiaren 79. edizioaren gailurrenetariko batekin: Gioachino Rossiniren garai goiztiarrenean egindako lan ezagunenetako bat, “Italiarra Aljerren” opera. Ikuskizunaren azken orduetan azken ukituak ematen ari dira. Hamabostaldiak bat egingo du era horretara Pesaroko musikagilearen heriotzaren 150. urteurrenari dagozkion ospakizunekin.\n“Italiarra Aljerren” ekoizpen berri honen eszena-zuzendari den Joan Anton Rechik dioenez, “gogotik egingo dugu barre”. Musika Hamabostaldiaren, Buenos Airesko Colón Antzokiaren eta San Lorenzo de El Escorialeko Udako Jaialdiaren arteko koprodukzio bat da; Colón Antzokian estreinatu zen ekoizpena aurreko maiatzean. Uztailaren amaieran San Lorenzo de El Escorialeko Udako Jaialdira heldu zenean oso kritika onak jaso zituen.\nJoan Anton Rechi ezaguna da Musika Hamabostaldiaren publikoarentzat: “Sevillako bizargina” operaren bere ekoizpen irrigarria aurkeztu zuen 2011ko edizioan, eta hartan eszena telebista-estudio bat zen.\nLibretoak Isabellaren gorabeherak kontatzen ditu. Isabella italiar dama bat da, eta Lindoro bere gizongaia salbatzera doa, preso baitago Mustafak aginduta; baina urperatu eta Aljeriako hondartza batean agertzen da Isabella. Bien bitartean, Mustafa, nekatuta bere emazte Elviraren eskakizunekin, Lindororekin ezkondu nahi du, eta bere ondotik eraman. Mustafak italiar emazte berri bat bilatu nahi du, oso gauza onak entzun baititu haiengatik, eta Isabellarekin maitemintzen da, guardien buruak jauregira eramaten duenean.


Denok elkarrekin, Urretxu lagunkoiago baten alde | Otamotz\nGure herrietako bizi kalitatea hobetzea guztion esku dago. Guztiok egin dezakegu zerbait bizilagunen alde eta guztiok gara beharrezko. Eusko Jaurlaritzak, Matia fundazioak eta udalek Euskadi Lagunkoia egitasmoa jarri dute abian gure herrietako bizi kalitatea, bereziki adinekoena, bizilagun guztien artean hobetzeko. Atzo Urretxuko diagnostikoa aurkeztu zuten. Bertan, Urretxu lagunkoiago bat lortzeko hainbat neurri aurreikusten dira. Horiek martxan jartzeko lan talde bat sortu nahi da eta udalak herritarrei deia luzatu die.\nDiagnostikoa egiteko, herriko elkarte ezberdinei inkestak egin zizkieten: Aterpe, Harizpi, Mairi… Herritarrek etxebizitzan, irisgarritasunean, osasun arloan… ikusten dituzten gabezien berri eman zuten. Ondoren, lan talde bat sortu zen.\nDiagnostikoan hobetu beharreko gauzak jaso dira, arlo ezberdinetan. Arlo orokorrari dagokionez, bidegorriko bankuen inguruan garbitasuna sustatzea, komun publiko gehiago jartzea eta gizalegearen aurkako jarrerak ematen diren tokietan zainketa areagotzea proposatu da, besteak beste. Parkeak ere aztertu dituzte. Aulki gehiago jartzea, parke osasungarrian landare-hesi bat ipintzea… eskatu dute, besteak beste.\nKaleetan, espaloi irristakorrak berritzea, Iparragirre plazari bizia ematea… eskatu dute. Segurtasunaz ere hitz egin dute. Kultur etxe atzeko parkeko argiztapena hobetu behar dela aipatu dute.\nAuzoei dagokienez, garbitasuna sustatu behar dela eta Mundo Mejorren irisgarritasuna hobetu behar dela uste dute. Eraikin publikoetan, berriz, Zumarragako eta Urretxuko kiroldegien kuotak bateratzeko beharra ikusi dute. Igerilekura joateko autobus bat jartzea eta museoan jarduera gehiago antolatzea ere proposatu dute.\nGarraioari dagokionez, Auzobusaren maiztasuna handitzea, trenetako oztopo arkitektonikoak kentzea, bidegurutzeetatik gertu dauden pasabideak kentzea eta bidegorrian oinezkoen gunea eta bizikletena bereiztea eskatu dute, besteak beste.\nBizilagunen arteko harremana ere aztertu dute. Belaunaldien arteko harremana sustatzea komeni dela uste dute. Baita boluntariotzari bultzadatxoa ematea ere.\nDiagnostikoa egin ondoren, bertan jasotako gabezia guztiei aurre egitea tokatzen da. Udala eskaera guztiei erantzuten saiatuko da, baina bizilagunek jarraipena egitea beharrezkoa da. Hori dela eta, lan taldea indartu nahi da. Egitasmo hau dinamizatzeko, udalak Bizipoz enpresa dinamizatu du. Urretxuarren esku dago denen artean herria hobetzea.\nbizi kalitateadiagnosiamatia fundazioaudalaurretxuurretxu lagunkoia


Aranzadi | Zientzia Elkartea · Society of Sciences · Sociedad de Ciencias · Societé de Sciences » 2019ko uztaila\n(Ordu guztiak denbora unibertsalean eman dira. Bi ordu gehitu ordu ofiziala kalkulatzeko)\nPoloetan kokatutako edozein punturen batazbesteko abiadura lurraren ardatzarekiko: 0 Km/h\nEkuadorean kokatutako edozein punturen batazbesteko abiadura lurraren ardatzarekiko: 1.668 Km/h\nDonostian kokatutako edozein punturen batazbesteko abiadura lurraren ardatzarekiko: 1.220 Km/h\n- Hilaren 2an, 21:00etan, Delta Cephei izar aldakorraren distira maximoa. Magnitudea 3,5etik 4,4ra aldatzen zaio 5,366 egunean behin. Hilaren 8an, 13an, 18an, 24an eta 29an izango dira beste maximoak.\n- Hilaren 3an, 05:00tan, Perseoko Algol izar aldakorraren distira minimoa. Magnitudea 3,3tik gertu. Hilaren 6an, 8an, 11an, 14an, 17an, 20an, 23an, 26an, 29an eta 31an izango dira.\n- Hilaren 5an, 00:00tan, Eta Aquilae izar zeifeidarraren distira maximoa; magnitudea 3,5etik 4,4ra aldatzen zaio 7,177 egunean behin. Hilaren 12an, 19an, eta 26an izango dira beste maximoak.\n- Hilaren 16an, 21:32tan, ilargi eklipse partzialaren maximoa. Lurraren itzalak, ilargiaren diametroaren %65a estaliko du. 20:00tik 23:00ra iraungo du, hegoalde hego-ekialdeko zeruertz gainean.\n- Zeru garbi eta argi kutsaduratik libre dagoen lekuetatik, esnebidea ikusi ahal izango dugu iparretik hegoaldera, Perseotik Escorpiora, Zisnetik pasata.\nPrismatiko edo eta teleskopioarekin:\n-Hilaren 10an, 21:00tan, Jupiterren lau satelite galilearrak ikusi al izango dira lerrokatuta planetaren mendebalderan hurrengo ordenean: Ganimedes, Io, Europa eta Calisto.\nILARGIA UZTAILEAN (Orbital-abiadura Lurraren inguruan 1 km/s= 3600km/ordu)\n01 21:48tan, konjuntzio geozentrikoan Artizarrarekin, 1,6ºra.\n02 19:16tan, Ilberria.\n02 19:23tan, Eguzki eklipse zentral totala, gure latitudetik ezingo dugu ikusi.\n03 06:53tan, Goranzko nodotik pasatuko da.\n04 05:41tan, konjuntzio geozentrikoan Marterekin, 0,1ºra.\n04 09:50tan, konjuntzio geozentrikoan Merkuriorekin, 3,3ºra.\n05 05:00tan, Perigeotik pasatuko da, Ilargiaren eta Lurraren arteko distantziarik txikiena 363.726 km (aurreko apogeoan baino 40.822 km gutxiago).\n06 04:34tan, konjuntzio geozentrikoan Leoko Regulo izarrarekin, 3,1ºra.\n09 librazio minimoa latitudean (b = -6,7º).\n09 10:55tan, Ilgora.\n09 23:14tan, konjuntzio geozentrikoan Virgoko Spica izarrarekin, 7,3ºra.\n12 librazio maximoa longitudean (l = 6,0º).\n13 09:33tan, konjuntzio geozentrikoan Escorpioko Antares izarrarekin, 7,8ºra.\n16 07:18tan, konjuntzio geozentrikoan Saturnorekin, 0,4ºra.\n16 09:05tan, beheranzko nodotik pasatuko da.\n16 21:32tan, Europatik ikusi ahal izango dugun ilargi eklipse partziala.\n16 21:38tan, Ilbetea.\n20 23:59tan, Apogeotik pasatuko da. Ilargiaren eta Lurraren arteko distantziarik handiena: 405.481 km. (aurreko perigeoan baino 41.755 km gehiago).\n21 10:46tan, konjuntzio geozentrikoan Neptunorekin, 3,6ºra.\n24 librazio maximoa latitudean (b= 6,9º).\n25 01:18tan, Ilbehera.\n25 10:16tan, konjuntzio geozentrikoan Uranorekin, 4,5ºra.\n27 librazio minimoa longitudean (l= -6,9º).\n28 00:40tan, konjuntzio geozentrikoan Tauroko Aldebaran izarrarekin, 2,3ºra.\n30 17:02tan, Goranzko nodotik pasatuko da.\n31 02:41tan, konjuntzio geozentrikoan Geminisko Pollux izarrarekin, 6,1ºra.\nPLANETAK UZTAILEAN (LURRAREN ORBITA-ABIADURA: 107.280 km/h)\nMerkurio (Hilabete honetan ezingo dugu ikusi) orbita-abiadura 172.440 Km/h\neguzkia jarri eta ordubetera ezkutatuko da lehen astean. Behe konjuntzioan hilaren 21an, abuztuak 5ren gauren azken ordurarte ez dugu ikusiko. Igoera zuzena 8h 20m eta deklinazioa 18º20’ hilaren 1an, eta hilaren 31an\nigoera zuzena 7h 41m eta deklinazioa 17º10’. Cancerretik Geminisera pasako da hilaren 26an. Magnitudea 1 eta 5 artean.\nArtizarra (zailtasunez ikusiko dugu hilabete honetan) orbita-abiadura 126.000 Km/h\nEkialde ipar-ekialdeko zeruertzetik aterako da eguzkia baino 40 bat minutu lehenago. Hilaren 1an Igoera zuzena 5h 51m eta deklinazioa 23º16’ izango da, eta hilaren 31an igoera zuzena 8h 19m eta deklinazioa 20º30’. Tauron hasi eta Geminisera pasako da hilaren 6an, eta 26tik aurrera Cancerrera pasako da. Magnitudea -3,9an mantenduko da.\nMarte (Hilabete honetan ezingo dugu ikusi) orbita-abiadura 86.760 Km/h\nMendebalde ipar-mendebaldeko zeruertz gainean, itxurazko eguzkiarekiko gertutasunak, hilaren 4tik Aurrera ez gaitu behatzeko aukerarik emango udazkenaren hasiera arte. Hilaren 1an Igoera zuzena 8h 20m eta deklinazioa 20º43’ izango da, eta hilaren 31an igoera zuzena 9h 22m eta deklinazioa 16º35’. Cancerren hilabete osoa. Magnitudea 2,1 eta 2,0 artean.\nJupiter (Ia gaueko azken momenturarte ikusiko dugu) orbita-abiadura 47.160 Km/h\nArratsalde amaieratik ikusi dezakegu hegoalde hego-ekialdeko zeruertz gainean. Egun hauetan astrorik disdiratsuena izango da, ilargiaren ondoren, gaueko zeruan. Oraindik hilabete ona izango da behaketarako. Hilaren 1an Igoera zuzena 17h 01m eta deklinazioa -22º14’, 31an igoera zuzena 16h 54m eta deklinazioa -22º07’. Ofiucon hilabete osoa. Magnitudea murriztuz joango da, -2,6tik -2,4ra.\nSaturno (Gau osoan zehar ikusiko dugu) orbita-abiadura 34.560 Km/h Hilaren 9an oposizioan eta lurretik gertuen aurkituko da, aurtengo magnitude handienera iritsiko da. Ekialde hego-ekialdeko zeruertzik irtengo da eguzkia sartu eta ordu erdira hilaren 1an, eta gau osoan zehar ikusgai izango dugu. Behaketarako aurtengo egoera hoberenean aurkitzen da. Hilaren 1an Igoera zuzena 19h 15m eta deklinazioa -21º50’, 31an igoera zuzena 19h 08m eta deklinazioa -22º13’. Sagitarion hilabete osoa. Magnitudea 0,1an mantenduko da\nHilaren 02an 22:56an, Titan elongaziorik handienean planetatik ekialdera.\nHilaren 10an 23:33an, Titan elongaziorik handienean planetatik mendebaldera.\nHilaren 18an 20:16an, Titan elongaziorik handienean planetatik ekialdera.\nHilaren 26an 20:50an, Titan elongaziorik handienean planetatik mendebaldera.\nUrano (Gauaren amaieran aurkituko dugu) orbita-abiadura 24.480 Km/h\nMendebaldeko koadraturan hilaren 29an.Eguzkia baino hiru ordu t’erdi lehenago azalduko da, eta ekialde hego-ekialdeko zeruertzetik 30ºra aurki dezakegu eguna argitu aurretik. Igoera zuzena 2h 15m, deklinazioa 13º04’ hilaren 1an, eta 31an igoera zuzena 2h 17m eta deklinazioa 13º13’. Magnitudea 5,8an mantenduko da, zeru garbi eta argi kutsaduratik libre dagoen leku batean, begi hutsez ikusi dezakegu.\nNeptuno (Gauaren amaieran aurkituko dugu) orbita-abiadura 19.440 Km/h\nEkialdeko zeruertzetik azalduko da eguzkia baino 5 ordu lehenago hilaren 1an. Bere erretrogradazio kiribila motela jarraitzen du. Igoera zuzena 23h20m, deklinazioa -5º25’m hilaren 1an, koordenatuak hilaren zehar ez dira ia aldatuko. Acuarion jarraitzen du. Magnitudea apur bat igoko da, 7,9tik 7,8ra.\nEKAINEKO BESTE EFEMERIDE BATZUK\n- Hilaren 1an, astelehena, eguerdian, 2.458.666. egun juliotarra hasiko da.\n- Egunak 15 ordu eta 21 minutuko iraupena du hilaren 1ean, eta 14 ordu eta 36 minutukoa hilaren 31an.\n- Hilaren 2an, 12:00tan, urtearen erdialdera iritsiko gara.\n- Hilaren 4an, Lurrak eguzkiarekiko distantzia handienera iritsiko da, hau da, Afeliora. Hilaren 2 eta 6 artean eman daiteke.Orduan gure planeta, urtarrilak 3tik baino eguzkitik 5 milloi kilometro urrutirago aurkituko da (3,4%)\n- Hilaren 21an, 06:52tan, eguzkia itxuraz Cancer konstelazioan sartuko da (118,3º).\n- Hilaren 21an, 06:56tan, gizona ilargira iristearen 50. Urtemuga izango da.\n- Hilaren 23an, astrologiaren arabera, eguzkia Leo konstelazioan sartuko da (120º). Zodiakoaren zeruko mugek eta izen bera daramaten zodiakoko konstelazioak ez dira berdinak.\n- Hilaren 26an, 12:00tan D.U. denboraren ekuazioak aurtengo bigarren minimoa lortuko du,( 6,7). Honek esan nahi du gure erlohuetan 14:00ak direnean,eguzkiari 6,74 minutu falta zaizkiola 0 meridianora iristeko, eta Donosti 2º mendebalderuntz dagoenez, 8 minutu beranduago emango da, beraz, gure meridianotik 14h14,74tan pasako da\n- Hilaren 30an, lurrak 5,26 urte periodoko “45P Honda-Mrkos-Pajdusáková” kometak utzitako ahuts lorratza zeharkatzen du. Hauts partikula hauek atmosferan sartzean sortutako igurtzimenduak, Alfa Capricórnidas izeneko izar iheskorren maximoa sortuko ditu. Uztailaren 3tik abuztuaren 15 arte aktibo.


Fermin Muguruza Ondarroan ikusi nahi duzu? — Gaztezulo\nFermin Muguruza Ondarroan ikusi nahi duzu?\nFermin Muguruza Ondarroan ikusi nahi duzu? https://www.gaztezulo.eus/lehiaketak/fermin-muguruza-ondarroan-ikusi-nahi-duzu https://www.gaztezulo.eus/lehiaketak/fermin-muguruza-ondarroan-ikusi-nahi-duzu/@@download/image/kontranka_fermi_1363180386.jpg\nAsteazkenean, martxoaren 21ean, abiatuko da atzerrian Fermin Muguruzaren Kontrakantxa 'No More Tour'. Sarrerak salgai daude dagoeneko baina adi egon, GAZTEZULOk Euskal Herriko hainbat kontzertuetarako sarrerak baititu zozketa zakuan dagoeneko!\n2007an egin zuen Fermin Muguruzak musikari gisa azken bira, eta azken sei urteetan ikus-entzunezko lanetan aritu ondotik eszentaokietara itzuliko da martxoaren 21ean.\nOspakizun anitzeko bira izango da, martxotik abuztuaren amaierara bitarte luzatuko dena. Lehen aukera Ondarroako Kafe Antzokian duzu, gazte! Apirilaren 6ko kontzerturako 3 sarrera bikoitz ditugu irakurleen artean zozkatzekol Aukera galdu nahi ez baduzu bete beheko taulatxoa eta zozketa zakuan sartuko zara zuzenean. Zorte on!\nApirilak 19an, Durangoko Platerunearako 3 sarrera bikoitz!\nMaiatzaren 31n, Gasteizko Jimmy Jazzerako 3 sarrera bikoitz!


Tren soziala bai, AHT gelditu - Sakana - Guaixe.eus\nTren soziala bai, AHT gelditu\nSakana Trenaren Alde 2019-03-22 08:15\nJoan den urteko urtarrilean, Sustapen Ministerioak Sakanako Abiadura Handiko Trenaren (AHT) bigarren ibilbidearen proposamenak jendaurrean jarri zituen. Planoak aztertu ondoren, proiektuak ibarrarendako ez duela inolako onurarik izango ikusi genuen. Ez ekonomia eta gizartearen garapenaren ikuspegitik, ezta ingurumenaren ikuspegitik ere. Proiektuak Sakanarendako lubetak, tunelak eta biaduktuak, hondakindegi, hormigoizko zabal luzeak, elektrizitate azpiestazioak, eta abar luze bat bakarrik ekartzen ditu.\nGizartearen zati txiki baten mugikortasun-beharrak soilik estaltzen dituen proiektua da, distantzia handietara hiri handien artean bidaiatzen dutenena. Gainerako lekuek ez dute garraiobide horrekin loturarik, eta zenbait kasutan zerbitzuak galtzen dituzte, orain egiten duten distantzia luzeko geltokietan gelditzeari uzten diotelako.\nEskatzen dugun eta proposatzen dugun alternatiba honako hau da: egungo trena hobetzea eta bulkatzea. Hau da, herri, hiri eta industrialdeak lotzen dituena, merkantziak eta bidaiariak garraiatzen dituena, lurraldea egituratzen duena, eta edonorentzat ekonomikoki eskuragarria dena.\nGure proposamenak askoz kostu txikiagoa du abiadura handiko plataforma berri bat eraikitzeak eta mantentzeak baino. Kontuan hartu behar da Iruñea eta Euskal Y-aren AHT-ko zatiak 800 milioi eta 2.400 milioi euro arteko kostua eduki dezakeela bakarrik azpiegitura egiteko.\nHorregatik, AHT-ren egungo lanak eta tramitazioak gelditzea proposatzen dugu, eta ohiko trenaren hobekuntza ekarriko duen alternatiba aztertzea, orain arte egin ez den azterketa. Hau da burutuko dugun manifestazioaren xedea, “Tren soziala bai, AHT gelditu. Respetad la voluntad popular” leloa izango duena, martxoaren 30ean, arratsaldeko 18:00etan, Altsasuko Suhiltzaileen parketik abiatuko duena.


1938ko azaroaren 9ko gaua kristal hautsien gaua edo Kristallnacht izenarekin da ezaguna. Gau hartan populazio juduaren k... - Boltxe\n1938ko azaroaren 9ko gaua kristal hautsien gaua edo Kristallnacht izenarekin da ezaguna. Gau hartan populazio juduaren k…\n1938ko azaroaren 9ko gaua kristal hautsien gaua edo Kristallnacht izenarekin da ezaguna. Gau hartan populazio juduaren kontra Alemania eta Austria nazia. aurrera eraman zuten pogromoa gertatu zen. Estatuko beste segurtasun indarren artean SAk eta populazio zibil alemaniarrak 8.000 jabetza sakeatu eta suntsitu zituzten, gutxienez 91 pertsona erail zituzten eta 30.000 judu atxilotu zituzten, ondoren hainbat kontzentrazio esparruetada deportatu zituzten.Hitlerrek eta Goebbelsek eman zuten agindua, nahiz eta populazioaren berezko erreakziotzat agertu nahi izan zuten.\n1933an bertan, naziek boterea eskuratu eta gutxira, gobernua neurri antisemitak onartzen hasi zen: negozio juduei boikot egiteko deia luzatu zen, eskubide zibil eta politikoak mugatzen zituzten legeak berrezarri zituzten (boto eskubidea ukatu zitzaien; funtzionario postua eskuratzea galarazi, eta hezkuntza eta aisialdirako aukerak murriztu zitzaizkien; judu eta judu ez zirenen arteko ezkontzak debekatu ziren; pasaportea kendu zitzaien).\n1938ko urriaren 28an jatorri poloniarra zuten juduak Poloniara deportatu zituzten. Poloniak ez zituen hartu nahi izan. Familia horien prekarietateak bultzatu zuen Herschel Grynszpan (Parisen bizi zen gazte judua) Estatu frantseseko Enbaxada naziko idazkaria hiltzera. Gertakari horrek pogromoa piztu zuen. Pogromia bera Holokaustoa martxan jartzeko inflexio puntutzat hartzen da.\nHARRO Plataforma SOS Racismo Bizkaia Jon Andoni Ruiz